Bojxona ombori, erkin ombor va boj olinmaydigan savdo doʻkoni faoliyatini litsenziyalash toʻgʻrisidagi nizomlarni tasdiqlash haqida
(resolution, 2020-04-10)

“Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonuni va Oʻzbekiston Respublikasi Prezidentining “Oʻzbekiston Respublikasi davlat bojxona xizmati organlari faoliyatini tubdan takomillashtirish chora-tadbirlari toʻgʻrisida” 2018-yil 12-apreldagi PF-5414-son Farmonini ijro etish yuzasidan, erkin ombor, bojxona ombori va boj olinmaydigan savdo doʻkoni faoliyatini litsenziyalash jarayonini yanada soddalashtirish maqsadida Vazirlar Mahkamasi qaror qiladi: 1. Quyidagilar: Bojxona ombori faoliyatini litsenziyalash toʻgʻrisidagi nizom 1-ilovaga muvofiq; Erkin ombor faoliyatini litsenziyalash toʻgʻrisidagi nizom 2-ilovaga muvofiq; Boj olinmaydigan savdo doʻkoni faoliyatini litsenziyalash toʻgʻrisidagi nizom 3-ilovaga muvofiq tasdiqlansin. 2. Oʻzbekiston Respublikasi Davlat bojxona qoʻmitasi: mazkur qaror kuchga kirgan kundan boshlab uch oy muddatda amaldagi litsenziyalarning ushbu qaror shartlari va talablariga muvofiqligini oʻrganib chiqsin. Oʻrganish yakuni boʻyicha litsenziyalash shartlari hamda talablariga javob bermagan litsenziyalarning belgilangan tartibda amal qilinishini toʻxtatib qoʻyish va/yoki toʻxtatish choralari koʻrilishini taʼminlasin; bir oy muddatda — litsenziyalar berish uchun xulosalarni tayyorlash boʻyicha tegishli ekspert komissiyalari tarkibini va ular toʻgʻrisidagi nizomlarni tasdiqlasin; manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 3. Oʻzbekiston Respublikasi Hukumatining 4-ilovaga muvofiq ayrim qarorlari oʻz kuchini yoʻqotgan deb hisoblansin. 4. Ushbu qaror rasmiy eʼlon qilingan kundan eʼtiboran uch oy oʻtgach kuchga kiradi. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari N.S. Otajonov va Oʻzbekiston Respublikasi Davlat bojxona qoʻmitasi raisi M.B. Azimov zimmasiga yuklansin. 1. Ushbu Nizom bojxona ombori faoliyatini litsenziyalash tartibini belgilaydi. 2. Ushbu Nizomda quyidagi asosiy tushunchalardan foydalaniladi: bojxona ombori — maxsus jihozlangan va belgilangan joy boʻlib, binolarning hududini va (yoki) ochiq maydonchalarni oʻz ichiga olgan hamda tovarlarni bojxona nazorati ostida saqlashga moʻljallangan. Bojxona ombori ochiq yoki yopiq turda boʻlishi mumkin. ochiq turdagi bojxona ombori — har qanday shaxslar foydalanishi mumkin boʻlgan bojxona ombori; yopiq turdagi bojxona ombori — litsenziatning tovarlarini saqlashga moʻljallangan bojxona ombori, qonunchilikda nazarda tutilgan holatlar bundan mustasno. Yopiq turdagi bojxona omboriga litsenziatning tovarlardan tashqari uning tarkibiy tuzilmalari tovarlari joylashtirilishi mumkin; litsenziya daʼvogari — litsenziyalovchi organga bojxona ombori faoliyatini amalga oshirish uchun litsenziya berish toʻgʻrisidagi ariza bilan murojaat etgan yuridik shaxs — Oʻzbekiston Respublikasi rezidenti; litsenziya — litsenziyalovchi organ tomonidan berilgan, litsenziya talablari va shartlariga soʻzsiz rioya etgan holda bojxona ombori faoliyatini amalga oshirish uchun ruxsatnoma (huquq); litsenziyalovchi organ — Oʻzbekiston Respublikasi Davlat bojxona qoʻmitasining markaziy apparati; litsenziat — bojxona ombori faoliyatini amalga oshirish litsenziyasi boʻlgan Oʻzbekiston Respublikasi yuridik shaxsi yoki bojxona omborini taʼsis etgan Oʻzbekiston Respublikasi bojxona organi; bojxona omboriga bevosita tutash hudud — bojxona ombori atrofida joylashgan va (yoki) bojxona omboriga tutashib ketadigan joydagi tovarlarni tashuvchi transport vositalariga tovarlar ortiladigan (tushiriladigan) hudud; ombor oʻrni — bitta bojxona yuk deklaratsiyasi boʻyicha bojxona omboriga joylashtirilgan tovarlarni yoki bitta bojxona yuk deklaratsiyasi boʻyicha boshqa bojxona rejimiga joylashtirishga ariza berilgan tovarlarni (bojxona omboridan tovarlarni chiqarishda) saqlash uchun bojxona ombori maydonining bir qismi. 3. Bojxona omborida: Oʻzbekiston Respublikasiga olib kelish va Oʻzbekiston Respublikasidan olib chiqish taqiqlangan tovarlarni saqlashga ruxsat berilmaydi, bojxona organlari tomonidan olib qoʻyilgan va bojxona organlari tomonidan taʼsis etilgan bojxona omboriga joylashtirilgan tovarlar bundan mustasno; Oʻzbekiston Respublikasi hududida aylanishi va sotilishi taqiqlangan tovarlarni saqlashga ruxsat berilmaydi. 4. Bojxona omborining normal faoliyat koʻrsatishini taʼminlash uchun foydalaniladigan tovarlar (masalan, ortish-tushirish texnikasi, sovutish uskunasi, kompyuter texnikasi, maxsus kiyim-bosh va hokazolar) bojxona ombori va vaqtincha saqlash bojxona rejimlari ostida joylashtirilmaydi. 5. Bojxona omborida va unga tutash hududda tovarlar bilan ishlab chiqarish operatsiyalari hamda boshqa tijorat operatsiyalari amalga oshirilishiga yoʻl qoʻyilmaydi, tegishli bojxona rejimida nazarda tutilgan operatsiyalar bundan mustasno. 6. Bojxona omborida saqlanayotgan tovarlarning bojxona rasmiylashtiruvi ariza berilgan bojxona rejimlariga muvofiq tegishli bojxona rejimlari uchun Oʻzbekiston Respublikasi qonun hujjatlarida belgilangan tartibda amalga oshiriladi. Bojxona omborida saqlashni nazarda tutmaydigan, oʻzgacha bojxona rejimi ostida ariza berilgan tovarlarni bojxona omboridan amalda olib chiqish, tanlangan bojxona rejimiga muvofiq, bunday tovarlar chiqarilishi paytidan boshlab uch ish kundan kechikmay amalga oshirilishi kerak. 7. Litsenziya litsenziyalovchi organ tomonidan amal qilish muddati cheklanmagan holda, ombor hududi, shuningdek, bojxona ombori sifatida foydalanish moʻljallanayotgan ombor va qoʻshimcha binolar egaligida boʻlgan litsenziya daʼvogariga litsenziya daʼvogari, bojxona ombori hududi hamda binolar ushbu Nizom talablari va shartlariga muvofiq boʻlishi sharti bilan beriladi. 8. Oʻzbekiston Respublikasi bojxona organlari tomonidan taʼsis etiladigan bojxona omborlari ochiq turdagi bojxona omborlari hisoblanadi. Agar bojxona ombori bojxona organi tomonidan taʼsis etilsa litsenziya olish talab qilinmaydi. Bunday bojxona omborini taʼsis etish va unda tovarlarni saqlash tartibi mazkur Nizomda belgilangan talablar va shartlarga muvofiq Oʻzbekiston Respublikasi Davlat bojxona qoʻmitasi tomonidan belgilanadi. 9. Bojxona ombori faoliyatini amalga oshirishga litsenziya “Litsenziya” axborot tizimlari kompleksi orqali beriladi. 10. Litsenziya boʻyicha huquqlarni boshqa shaxslarga berish taqiqlanadi. 11. Bojxona ombori hududi bojxona nazorati zonasi hisoblanadi. Bojxona ombori hududiga qoʻriqlanadigan va mazkur Nizomning 20-bandida belgilangan tartibda belgilab olingan, tovarlarni bojxona nazorati ostida yetkazib berishni tugallash uchun zarur boʻlgan vaqtda, tovarlarni tashiyotgan transport vositalari toʻxtab turishi uchun jihozlangan hudud tutashib ketishi kerak. Koʻrsatib oʻtilgan hudud ham bojxona nazorati zonasi hisoblanadi. Bojxona nazorati ostidagi tovarlarni tashiydigan transport vositalari ushbu bojxona nazorati zonasiga sutkaning istalgan vaqtida kirishi mumkin. Transport uzellari va transport magistrallaridan olib boruvchi yoʻl boʻylab bojxona omborigacha boʻlgan masofa 3 km dan oshmasligi kerak. 12. Bojxona ombori sifatida foydalanilishi moʻljallangan binolar va (yoki) ochiq maydonchalar saqlanayotgan tovarlar va transport vositalariga nisbatan bojxona nazorati amalga oshirilishi, ularning saqlanishi taʼminlanadigan tarzda joylashtirilishi, jihozlanishi va asbob-uskunalar bilan taʼminlanishi kerak hamda quyidagilarni istisno etishi lozim: bojxona ombori hududiga va tovarlarga begona shaxslarning (ombor xodimlari boʻlmagan, tovarlarga nisbatan vakolatga ega boʻlmagan) yaqinlashishini; tovarlarning bojxona nazoratini chetlabolib kirilishini va olib chiqilishini. Agar binoning yoki inshootning bir qismi bojxona ombori hisoblansa, unga borish yoʻllari va tutashib ketadigan tushirish maydonchalari bojxona nazorati ostidagi tovarlarga begona shaxslarning yaqinlashishini istisno etadigan qilib jihozlanishi kerak. 13. Bojxona ombori hududi va binolar maydoni mazkur Nizomda nazarda tutilgan talab va shartlar hisobga olingan holda ajratilishi kerak. 14. Bojxona ombori binolari: er ustidagi imoratlarda yoki inshootlarda joylashtirilishi; Oʻzbekiston Respublikasi qonun hujjatlarida belgilangan texnik, sanitariya, yongʻinga qarshi va boshqa talablarga javob berishi; qoʻriqlash va yongʻin nazorati signalizatsiyalari, sodir boʻlayotgan voqealar boʻyicha har xil tomonlardan olingan videomaʼlumotlarni uch oy davomida koʻrsatish imkoniga ega boʻlgan, litsenziyalovchi organ tomonidan belgilangan joylarda oʻrnatilgan, kunu-tun ishlaydigan videokuzatuv vositalari bilan jihozlangan boʻlishi; yongʻin xavfsizligi talablariga mos boʻlgan yongʻinni oʻchirish tizimi va vositalariga ega boʻlishi kerak. 15. Tez buziladigan tovarlar bojxona omborida bunday tovarlardan oʻz vazifasiga koʻra foydalanish imkonini beruvchi ularning sifati saqlanib qolishi muddati doirasida, biroq tanlangan bojxona rejimiga muvofiq belgilangan muddatdan ortiq boʻlmagan muddatda saqlanishi mumkin. 16. Boshqa tovarlarga zarar yetkazishi mumkin boʻlgan yoki alohida sharoitlarda saqlanishni talab etadigan tovarlar Oʻzbekiston Respublikasi qonun hujjatlariga muvofiq belgilangan majburiy talablarga rioya qilingan holda bojxona omborining bir qismi hisoblangan, bunday tovarlarni saqlash uchun maxsus moslashtirilgan omborlarda yoxud alohida binolarda saqlanishi kerak. 17. Litsenziya daʼvogari: bojxona ombori sifatida foydalanish uchun moʻljallangan ochiq maydonchaning umumiy maydonini va (yoki) binolar hajmini; bojxona omboriga bevosita tutash hududni; bojxona omborida saqlashga moʻljallangan tovarlar nomenklaturasini belgilaydi. 18. Litsenziat tomonidan ombor oʻrni maxsus ajratiladi va belgilanadi. Har bir ombor oʻrnida unda saqlanayotgan tovarlar toʻgʻrisidagi, quyidagi maʼlumotlar aks ettirilgan, maʼlumotnoma mahkamlangan boʻlishi lozim: bojxona yuk deklaratsiyasining roʻyxat raqami; bojxona rejimi; yuk qabul qiluvchining nomi; tovarlarning nomi va miqdori; tovarlar qiymati; tovarlarning saqlanish muddati. 19. Bojxona ombori sifatida ishlatish uchun moʻljallangan ochiq maydoncha hududida faqat quyidagilarning saqlanishiga yoʻl qoʻyiladi: yogʻoch-taxta materiallari; qora va rangli metallardan tayyorlangan buyumlar; konteynyerlar; transport vositalari; bojxona omborining binolarida saqlanishiga xususiyati va xarakteristikasi imkon bermaydigan boshqa tovarlar. 20. Bojxona omboriga bevosita tutashib ketgan va bojxona nazorati zonasi hisoblangan hudud quyidagi talablarga muvofiq: Bojxona omboriga tutashib ketgan butun hudud perimetri boʻyicha balandligi 2 mdan kam boʻlmagan maxsus belgilangan (toʻsilgan); ichkarisida bojxona omborining qismi hisoblanmagan oʻzga imoratlar va inshootlarga ega boʻlmasligi; ogʻir yukli transportning manyovr qilish imkoniyatini taʼminlashi; bojxona ombori imoratiga eshiklari tomonidan bevosita tutashib ketgan boʻlishi; oʻzbek, rus va ingliz tillarida “bojxona nazorati zonasi” degan belgi qoʻyilgan boʻlishi kerak. 21. Bojxona ombori va bojxona nazorati zonasi hisoblangan, bojxona omboriga bevosita tutashib ketgan hudud: umumiy perimetr boʻyicha bir-biridan ajralmagan; balandligi 2 mdan kam boʻlmagan yaxlit toʻsiqlar bilan aylantirib toʻsilgan va barcha chiqish (kirish) va (yoki) chiqish (kirish) joylarida oʻzbek, rus va ingliz tillarida “bojxona ombori” belgisi qoʻyilgan holda nazorat-oʻtkazish punktlariga ega boʻlishi kerak. 22. Bojxona ombori sifatida ishlatish uchun moʻljallangan binolar va (yoki) ochiq maydonchalar yoxud bojxona omboriga bevosita tutashib ketgan hudud, quyidagilarni inobatga olgan holda, bittadan kam boʻlmagan yopiq koʻrik maydonchasiga ega boʻlishi kerak: bojxona ombori eshiklari tomonidan joylashishi; 40 m2dan kam boʻlmagan maydonga ega boʻlishi; elektr yorugʻi bilan jihozlanishi; sodir boʻlayotgan voqealar boʻyicha har xil tomonlardan olingan videomaʼlumotlarni uch oy davomida koʻrsatish imkoniga ega boʻlgan, litsenziyalovchi organ tomonidan belgilangan joylarda oʻrnatilgan, kunu-tun ishlaydigan videokuzatuv vositalari bilan jihozlangan boʻlishi; tovarlarni tushirish-ortish uchun koʻchma va (yoki) yerdagi estakada boʻlishi. Bojxona omborida tovarlarning ortilishi, tushirilishi va qayta yuklanishi faqatgina koʻrik maydonchasida amalga oshiriladi. Bunda, havo sharoitining keskin yomonlashishi holatlarida, amalga oshirilayotgan harakatlarni har xil tomonlardan uzluksiz videokuzatuvga olish imkonini yaratgan holda, tovarlarni ortilishi, tushirilishi va qayta yuklanishini bojxona ombori binosida amalga oshirishga yoʻl qoʻyiladi. 23. Bojxona ombori doimiy ravishda soz, ishchi holatda va uning normal faoliyat koʻrsatishi uchun quyidagilar yetarli boʻlishi kerak: ortish-tushirish va transport vositalari; ombor asbob-uskunalari; oʻlchov asboblari, aniqligi va oʻlchash chegaralari bojxona omborida saqlashga moʻljallanayotgan tovarlar xususiyatiga muvofiq boʻlgan tovarlarning ogʻirligini oʻlchash vositalari; bojxona organlarining dasturiy taʼminotiga mos keladigan tovarlar hisobini yuritadigan avtomatlashtirilgan tizim; bojxona ombori sifatida ishlatish uchun moʻljallangan binolarni, ochiq maydonchalarni, bojxona omboriga bevosita tutashib ketgan butun hududni toʻliq nazorat qilish hamda bojxona organlariga videomaʼlumotlarni uzatish, shuningdek, ushbu maʼlumotlarni uch oy davomida saqlash imkoniga ega boʻlgan uzluksiz ishlovchi videokuzatuv tizimi; koʻrik oʻtkazish uchun stol; aptechka; termometr (dori vositalarini saqlashga moʻljallangan binolar uchun); aloqa vositalari (shu jumladan telefon, maʼlumot uzatish tarmogʻi, Internet); tashkiliy texnika; mebel. 24. Bojxona omboriga joylashtirilgan tovarlar yuzasidan bojxona nazoratini taʼminlash uchun litsenziyalovchi organ saqlashga moʻljallanayotgan tovarlarning xususiyatini, shuningdek, bojxona omborini taʼsis etish uchun moʻljallanayotgan binoning (binolarning yoki boshqa joyning) joylashishini hisobga olgan holda bojxona ombori va unga bevosita tutashib ketgan hududning joylashishi va jihozlanishiga aniq talablar oʻrnatishga haqlidir. Litsenziyalovchi organning qaroriga koʻra korxonalar hududidagi va egasi ishlab chiqarish faoliyatini amalga oshiruvchi shaxslar boʻlgan yopiq turdagi bojxona omborlariga nisbatan transport uzellari va transport magistrallaridan boʻlgan masofa boʻyicha talab qoʻllanilmasligi mumkin. 25. Bojxona omborida va bojxona nazorati zonalari hisoblangan bojxona omboriga bevosita tutashib ketuvchi hududda har qanday turdagi chiqindilar va boshqa maishiy axlat toʻplanishi mumkin emas. 26. Bojxona organi xodimlari uchun bojxona omborida bojxona nazorati va bojxona rasmiylashtiruvini amalga oshirish uchun quyidagilarga javob beradigan bino ajratilishi kerak: 6 m2 kam boʻlmagan maydonga va 20 m3 kam boʻlmagan hajmga ega boʻlishi; doimiy soz holatdagi, bojxona organlarining dasturiy taʼminoti bilan ishlash imkoniga ega boʻlgan kompyuter, printer va nusxa koʻchiradigan apparat, aloqa vositalari (shu jumladan telefon, faks, Internet) bilan jihozlangan; mebel jihozlari bilan taʼminlangan. 27. Bojxona omborining taʼsis etilishi va uning faoliyat koʻrsatishi Oʻzbekiston Respublikasining atrof tabiiy muhitni muhofaza qilish toʻgʻrisidagi qonun hujjatlari talablariga rioya qilingan holda amalga oshirilishi kerak. 28. Bojxona omborini qoʻshimcha ravishda asbob-uskunalar bilan taʼminlash (qoʻshimcha ravishda jihozlash), tartibga keltirish, qoʻriqlash hamda oʻtkazish rejimini taʼminlash litsenziyalovchi organ bilan kelishgan holda litsenziat tomonidan va uning hisobiga amalga oshiriladi. 29. Mazkur Nizomning 21 — 24-bandlarida belgilangan talablar bojxona omborini taʼsis etish uchun berilgan arizani koʻrib chiqish bosqichida bojxona organi tomonidan belgilanishi va bojxona omboridan foydalanish tartib-qoidasida aks ettirilishi kerak. 30. Litsenziat quyidagilarga majbur: vaqtincha saqlash bojxona rejimi va bojxona ombori bojxona rejimi shartlariga muvofiq bojxona nazorati ostida tovarlar saqlanishini tartibga soluvchi qonun hujjatlariga rioya qilish; bojxona organlarining ruxsatisiz bojxona omboriga kelib tushgan tovarlarning chiqarib yuborilishiga yoʻl qoʻymaslik; berilgan litsenziya shartlariga, shu jumladan bojxona omborini jihozlash va uni asbob-uskunalar bilan taʼminlash talablariga oid qismiga rioya qilish; bojxona ombori sifatida foydalanish uchun moʻljallangan va belgilangan talablarga javob beradigan binolar va (yoki) ochiq maydonchalarga egalik qilish (oʻz mulkida boʻlishi, xoʻjalik yuritishida, operativ boshqaruvida boʻlishi yoki ijaraga olgan boʻlishi); Oʻzbekiston Respublikasi Bojxona kodeksiga muvofiq bojxona toʻlovlari toʻlanishini taʼminlash; mazkur Nizomda belgilangan litsenziya talablari va shartlariga rioya etilishini taʼminlash; bojxona omboriga joylashtirilgan tovarlarni faqat bojxona ombori sifatida foydalanish uchun moʻljallangan ochiq maydonchalarda va (yoki) binolarda saqlash; bojxona omboriga joylashtiriladigan tovarlardan ularni saqlashdan boshqa maqsadlarda foydalanish imkoniyatini istisno etish va koʻrsatib oʻtilgan tovarlar bilan ariza berilgan bojxona rejimiga muvofiq operatsiyalar sodir etilishini taʼminlash; bojxona nazoratini amalga oshirishda bojxona organlari xodimlariga yordam berish; bojxona omboriga kelib tushayotgan va bojxona omboridan olib chiqilayotgan tovarlar boʻyicha, Oʻzbekiston Respublikasi Davlat bojxona qoʻmitasining axborot tizimida ushbu tovarlarning olib kirilishi va olib chiqilishi toʻgʻrisida belgi qoʻygan holda, avtomatlashtirilgan hisobini yuritish; bojxona organining talabiga muvofiq bojxona omboridagi tovarlarni bojxona organining mansabdor shaxsi ishtirokida xatlovdan oʻtkazish; sanitariya qoidalariga, omborga joylashtirish normalariga, tovarlarning yonma-yon qoʻyilishi qoidalariga va saqlash rejimiga, davlat standartlarining majburiy talablariga rioya qilish, Oʻzbekiston Respublikasining bojxona ishi sohasidagi munosabatlarni tartibga soluvchi qonun hujjatlarida belgilangan boshqa talablar va shartlarni bajarish; vaqtincha saqlash bojxona rejimi va bojxona ombori bojxona rejimi amal qilishi tugallangandan keyin ahamiyatli boʻlishi mumkin boʻlgan bojxona omborida saqlanayotgan tovarlar bilan yuz bergan oʻzgarishlar toʻgʻrisida bojxona organiga imkon qadar qisqa muddatlarda maʼlum qilish; bojxona omborida saqlanayotgan tovarlar bilan amalga oshirilishi moʻljallanayotgan operatsiyalar toʻgʻrisida bojxona organini barvaqt xabardor qilish va bojxona organining yozma ruxsatisiz bunday operatsiyalar sodir etilishiga yoʻl qoʻymaslik; bojxona omborida saqlanayotgan isteʼmol tovarlariga maxsus marka yopishtirish uchun shart-sharoitlar yaratish va ushbu tovarlarni ombordan faqat markalari yopishtirilgan taqdirdagina chiqarish; mazkur Nizomning 75-bandida belgilangan holatlarda bojxona toʻlovlari toʻlash; taʼsis hujjatlariga oʻzgartirish va qoʻshimchalar kiritilganligi, shu jumladan, qayta tashkil etilganligi, nomi yoki joylashgan joyi (pochta manzili) oʻzgarganligi toʻgʻrisida litsenziyalovchi organni oʻz vaqtida xabardor qilish; bojxona omboriga kirish uchun ruxsat berilgan hamda belgilangan tartibda tibbiy koʻrikdan oʻtgan (oziq-ovqat mahsulotlari bilan ishlovchi xodimlar uchun) xodimlarning (F.I.O. va lavozimini koʻrsatgan holda) ruyxatining mavjudligini taʼminlash; bojxona ombori tugatilgan taqdirda, unda turgan tovarlarning saqlanishini taʼminlash, Oʻzbekiston Respublikasi Bojxona kodeksiga muvofiq belgilangan muddatda,ularni boshqa bojxona omboriga oʻtkazilishi yoxud boshqa bojxona rejimiga joylashtirilishi boʻyicha choralar koʻrish; Oʻzbekiston Respublikasi bojxona organlarining qonuniy talablarini bajarish, shu jumladan bojxona organlari mansabdor shaxslarining bojxona omborida saqlanayotgan tovarlar turgan joyga kirishini taʼminlash; bojxona nazorati va bojxona rasmiylashtiruvini amalga oshirish uchun bojxona omboridagi jihozlangan binolar va aloqa vositalarini bojxona organlari xodimlariga bepul taqdim etish. 31. Litsenziatning tovarlarni saqlash uchun joylashtiruvchi shaxslar bilan munosabatlari shartnoma asosida amalga oshiriladi. 32. Litsenziya olish uchun litsenziya daʼvogari litsenziyalovchi organga quyidagi hujjatlarni taqdim etadi: yuridik shaxsning nomi va tashkiliy-huquqiy shakli, uning joylashgan joyi (pochta manzili), bank muassasasining nomi va bankdagi hisob raqami koʻrsatilgan, litsenziya berish toʻgʻrisidagi ariza. Litsenziya berish toʻgʻrisidagi arizada litsenziya daʼvogarining elektron manzili koʻrsatilishi mumkin; litsenziya daʼvogarining egaligida boʻlgan va bojxona ombori sifatida foydalanish uchun moʻljallangan binolar va (yoki) ochiq maydonchalar, ular joylashgan joy, ularning jihozlanishi, videokuzatuv tizimi, asbob-uskunalar bilan va moddiy-texnika bilan taʼminlanganligi toʻgʻrisidagi maʼlumotlar; avtomobil va temir yoʻllar koʻrsatilgan holda bojxona ombori uchun moʻljallangan hudud va binolarning tarhi va chizmasi; Oʻzbekiston Respublikasi Bojxona kodeksiga muvofiq bojxona toʻlovlari toʻlash taʼminlanganligini tasdiqlovchi hujjat. Litsenziya daʼvogaridan ushbu Nizomda nazarda tutilmagan hujjatlarni taqdim etishni talab qilishga yoʻl qoʻyilmaydi. Litsenziyalovchi organ litsenziya berish uchun boshqa vakolatli organlarda mavjud boʻlgan zarur hujjatlar va axborotlarni belgilangan tartibda oʻzaro axborot hamkorligi yoʻli bilan, shu jumladan elektron tarzda mustaqil ravishda oladi, ushbu bandda nazarda tutilgan hujjatlar va axborotlar bundan mustasno. 33. Hujjatlar litsenziya daʼvogari tomonidan litsenziyalovchi organga bevosita, pochta aloqasi vositalari orqali yoki elektron shaklda, ular olinganligi haqida xabardor qilingan holda taqdim etiladi. Elektron shaklda taqdim etilgan hujjatlar litsenziya daʼvogarining elektron raqamli imzosi bilan tasdiqlanadi. Litsenziya berish toʻgʻrisidagi arizada litsenziya daʼvogarining elektron manzili koʻrsatilganligi uning arizasi boʻyicha qabul qilingan qaror haqida axborot tizimi orqali elektron shaklda xabarnoma olishga boʻlgan roziligi hisoblanadi. 34. Hujjatlar litsenziyalovchi organning javobgar shaxsi tomonidan roʻyxat boʻyicha qabul qilinadi, roʻyxatning nusxasi mazkur organ tomonidan hujjatlar qabul qilib olingan sana koʻrsatilgan holda litsenziya daʼvogariga yuboriladi (topshiriladi). 35. Notoʻgʻri yoki ishonchli boʻlmagan maʼlumotlarni taqdim etganligi uchun litsenziya daʼvogari qonunga muvofiq javobgar boʻladi. 36. Litsenziya berish mazkur Nizom ilovadagi sxemaga muvofiq amalga oshiriladi. 37. Litsenziya berish toʻgʻrisidagi ariza koʻrib chiqilganligi uchun yigʻim undirilmaydi. 38. Litsenziya berish yoki litsenziya berishni rad etish toʻgʻrisidagi qaror litsenziya daʼvogarining arizasi barcha zarur hujjatlar bilan birgalikda olingan kundan boshlab oʻttiz kundan ortiq boʻlmagan muddatda qabul qilinadi. 39. Litsenziya berish toʻgʻrisidagi hujjatlarni koʻrib chiqish, ular boʻyicha xulosalar tayyorlash uchun litsenziyalovchi organining hududiy bojxona boshqarmalarida ekspert komissiyalari tashkil etiladi. Ekspert komissiyasining tarkibi va uning toʻgʻrisidagi nizom litsenziyalovchi organ tomonidan tasdiqlanadi. 40. Litsenziya daʼvogarining arizasi barcha zarur hujjatlar bilan birgalikda, ular qabul qilingan kunda, koʻrib chiqish uchun bojxona ombori tashkil etilayotgan hududdagi ekspert komissiyasiga yuboriladi. Ekspert komissiyasi yigirma kundan ortiq boʻlmagan muddatda taqdim etilgan hujjatlarni, litsenziya talablari va shartlariga rioya etilishini oʻrganish uchun bevosita bojxona omborini tashkil etish joyiga borgan holda, koʻrib chiqadi va ular boʻyicha litsenziya daʼvogarini litsenziya talablari va shartlariga muvofiqligi toʻgʻrisida ekspert xulosasini tayyorlaydi. 41. Litsenziyalovchi organ besh kun muddatda ekspert komissiyasi xulosasi asosida litsenziya berish yoki litsenziya berishni rad etish toʻgʻrisida qaror qabul qiladi. Litsenziyalovchi organ litsenziya daʼvogarini qabul qilingan qaror toʻgʻrisida mazkur organ tegishli qarorni qabul qilganidan keyin uch kun ichida xabardor qilishi shart. Litsenziya berish toʻgʻrisida qaror qabul qilingani haqidagi xabarnoma litsenziya daʼvogariga yozma shaklda, shu jumladan axborot tizimi orqali elektron shaklda, bank hisob varagʻi rekvizitlari va litsenziya berish uchun davlat bojini toʻlash muddati koʻrsatilgan holda yuboriladi (topshiriladi). 42. Litsenziya berish “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 17-moddasida nazarda tutilgan asoslar boʻyicha rad etilishi mumkin. Boshqa asoslar boʻyicha, shu jumladan litsenziya berishning maqsadga muvofiq emasligi sababi bilan litsenziya berish rad etilishiga yoʻl qoʻyilmaydi. 43. Litsenziya berishni rad etish haqidagi xabarnoma litsenziya daʼvogariga yozma shaklda, shu jumladan axborot tizimi orqali elektron shaklda, rad etishning sabablari va litsenziya daʼvogari koʻrsatilgan sabablarni bartaraf qilib, hujjatlarni koʻrib chiqish uchun takroran taqdim etishi mumkin boʻlgan muddat koʻrsatilgan holda yuboriladi (topshiriladi). Litsenziya berishni rad etish haqidagi xabarnomada koʻrsatilgan muddat kamchiliklarni bartaraf etish uchun zarur boʻlgan vaqtga mutanosib boʻlishi kerak. 44. Hujjatlarni takroran koʻrib chiqish litsenziya daʼvogarining arizasi barcha zarur hujjatlar bilan birga olingan kundan eʼtiboran oʻn kundan koʻp boʻlmagan muddatda litsenziyalovchi organ tomonidan amalga oshiriladi. Bunda takroran taqdim etilgan hujjatlar ekspert komissiyasining koʻrib chiqishi uchun ular qabul qilingan kunda yuboriladi. Ekspert komissiyasi olti kundan ortiq boʻlmagan muddatda taqdim etilgan hujjatlarni takroran koʻrib chiqadi va ular boʻyicha litsenziya daʼvogarining litsenziya talablari va shartlariga muvofiqligi toʻgʻrisida ekspert xulosasi tayyorlaydi. Litsenziyalovchi organ toʻrt kun muddatda ekspert komissiyasining xulosasi asosida litsenziya berish yoki litsenziya berishni rad etish toʻgʻrisida qaror qabul qiladi. 45. Litsenziya daʼvogarlarining arizalarini takroran koʻrib chiqqanlik uchun yigʻim undirilmaydi. 46. Litsenziya daʼvogarining arizasini takroran koʻrib chiqishda litsenziya berishni rad etish haqidagi xabarnomada ilgari koʻrsatilmagan yangi asoslar boʻyicha litsenziya berishni rad etishga yoʻl qoʻyilmaydi. Litsenziya berishni rad etish haqidagi xabarnomada koʻrsatilgan muddat oʻtganidan keyin berilgan ariza yangidan berilgan deb hisoblanadi. 47. Litsenziya litsenziya daʼvogari tomonidan litsenziya berilgani uchun davlat boji toʻlanganini tasdiqlovchi hujjat taqdim etilgandan keyin uch kun muddatda rasmiylashtiriladi. 48. Litsenziya elektron hujjat shaklida rasmiylashtiriladi, litsenziyalovchi organ rahbarining, u boʻlmaganda oʻrinbosarining elektron raqamli imzosi bilan imzolanadi va “Litsenziya” axborot tizimlari kompleksi orqali litsenziatga yuboriladi. Litsenziya daʼvogari “Litsenziya” axborot tizimlari kompleksidan foydalanishi uchun identifikatsiyalashning yagona tizimi (OneID)da roʻyxatdan oʻtadi. 49. Litsenziyada quyidagilar boʻlishi kerak: litsenziatning nomi, uning tashkiliy-huquqiy shakli va joylashgan joyi; bojxona toʻlovlari miqdorlari va ularni toʻlashni taʼminlash shakli toʻgʻrisidagi maʼlumotlar; bojxona omborining turi va umumiy maydoni; bojxona ombori joylashgan joy. 50. Agar litsenziat unga litsenziya berish toʻgʻrisidagi qaror qabul qilingani haqidagi xabarnoma yuborilgan (topshirilgan) paytdan eʼtiboran litsenziyalovchi organga litsenziya berganlik uchun davlat boji toʻlanganligini tasdiqlovchi hujjatni uch oy ichida taqdim etmagan taqdirda litsenziyalovchi organ mazkur litsenziyani bekor qilishga haqli. 51. Bojxona ombori faoliyatini amalga oshirish uchun litsenziatning litsenziya olishi va undan foydalanishi borasidagi litsenziyalovchi organ bilan litsenziya daʼvogari oʻrtasidagi munosabatlarni tartibga soladigan litsenziya shartnomasi tuziladi. Litsenziya shartnomasi litsenziyalovchi organ va litsenziatning oʻzaro huquqlari va majburiyatlarini belgilovchi hujjat hisoblanadi. Litsenziya shartnomasi “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 19-moddasida koʻrsatilgan maʼlumotlarni oʻz ichiga olgan boʻlishi lozim. Litsenziya shartnomasi ikki nusxada — litsenziat hamda litsenziyalovchi organ uchun bitta nusxadan tuziladi. 52. Litsenziat oʻzgartirilgan, uning nomi yoki joylashgan joyi (pochta manzili) oʻzgargan taqdirda, litsenziat yoki uning huquqiy vorisi qayta roʻyxatdan oʻtgandan keyin bir oy muddatda litsenziyalovchi organga, koʻrsatib oʻtilgan maʼlumotlarni tasdiqlovchi tegishli hujjatlarni ilova qilgan holda, litsenziyani qayta rasmiylashtirish toʻgʻrisida ariza berishi shart. 53. Litsenziya qayta rasmiylashtirilgunga qadar litsenziat unda koʻrsatilgan faoliyatni ilgari berilgan litsenziya asosida amalga oshiradi. 54. Litsenziyani qayta rasmiylashtirish litsenziyalovchi organ litsenziyani qayta rasmiylashtirish toʻgʻrisida, tegishli hujjatlar ilova qilingan holdagi arizani olgan kundan eʼtiboran besh kun ichida amalga oshiriladi. Litsenziyaning qayta rasmiylashtirilishi uchun yigʻim undirilmaydi. 55. Litsenziat tomonidan litsenziya talablari va shartlariga rioya etilishi qonun hujjatlarida belgilangan tartibda litsenziyalovchi organ tomonidan hududiy bojxona boshqarmalarini jalb qilgan holda nazorat qilinadi. 56. Litsenziya talablari va shartlariga rioya etilishi yuzasidan hududiy bojxona boshqarmalarini jalb qilgan holda nazoratni amalga oshirishda litsenziyalovchi organ oʻz vakolatlari doirasida: litsenziat tomonidan litsenziya talablari va shartlariga rioya etilishini qonun hujjatlarida belgilangan tartibda tekshirish; litsenziya talablari va shartlariga rioya etilishini tekshirish chogʻida paydo boʻladigan masalalar yuzasidan litsenziatdan zarur maʼlumotlarni soʻrash va olish; tekshirishlar natijalari asosida, litsenziat tomonidan litsenziya talablari va shartlarining aniq buzilishlarini koʻrsatgan holda dalolatnomalar (maʼlumotnomalar) tuzish; litsenziatga aniqlangan buzilishlarni bartaraf etish majburiyatini yuklovchi qarorlar chiqarish, bunday buzilishlarni bartaraf etish muddatlarini belgilash; litsenziyaning amal qilishini toʻxtatib turish, tugatish yoki litsenziyani bekor qilish toʻgʻrisida qonun hujjatlarida belgilangan tartibda qaror chiqarish yoxud sudga murojaat qilish. 57. Litsenziya talablari va shartlariga rioya etilishini tekshirish chogʻida litsenziyalovchi organning mansabdor shaxslari tomonidan ikki nusxada dalolatnoma tuziladi, uning bir nusxasi litsenziatda qoladi. 58. Davlat yongʻin nazorati organlari tomonidan belgilangan tartibda davlat yongʻin nazorati olib borilganda, bojxona omborida yongʻin xavfsizligi talablari buzilganligi holatlari aniqlanganda, aniqlangan holatlar boʻyicha litsenziyalovchi organga xabar beriladi. 59. Davlat sanitariya nazorati organlari tomonidan belgilangan tartibda davlat sanitariya nazorati olib borilganda, bojxona ombori hududi va binolarining ariza berilgan tovarlarni, shu jumladan oziq-ovqat tovarlarini saqlash shart-sharoitlarining nomuvofiqligi holati aniqlanganda, aniqlangan holatlar boʻyicha litsenziyalovchi organga xabar beriladi. 60. Litsenziyaning amal qilishini toʻxtatib turish, tugatish va litsenziyani bekor qilish “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 22 — 24-moddalarida nazarda tutilgan holatlarda va tartibda amalga oshiriladi. 61. Litsenziyaning amal qilish muddati toʻxtatib turilishi yoki bojxona omborining tugatilishi toʻgʻrisida qaror qabul qilingan sanadan boshlab, bojxona omboriga tovarlarning yangi turkumlarini joylashtirishga yoʻl qoʻyilmaydi. 62. Bojxona omborini tugatish toʻgʻrisida qaror qabul qilgan sanadan boshlab bojxona ombori bojxona rejimi ostida joylashtirilgan va bunday omborda saqlanayotgan tovarlarga vaqtincha saqlash bojxona rejimida saqlanayotgan tovarlar sifatida qaraladi. Tugatilayotgan bojxona omborida tovarlar va transport vositalarining vaqtincha saqlash rejimida boʻlishining umumiy muddati uni tugatish sanasidan eʼtiboran oltmish kundan ortiq boʻlishi mumkin emas. 63. Litsenziat litsenziyalovchi organning litsenziya amal qilishining toʻxtatilishi yoki uning bekor qilinishi toʻgʻrisidagi qarorini olgan sanadan boshlab uch kun muddatda litsenziyalovchi organga litsenziyaning bekor qilinishi yoki amal qilishining toʻxtatilishi kunida tugatilayotgan bojxona omborida saqlanayotgan tovarlar toʻgʻrisida toʻliq hisobot taqdim etadi. 64. Litsenziyalovchi organ litsenziyaning amal qilishini tugatish yoki uni bekor qilish toʻgʻrisida qaror qabul qilingan sanadan boshlab yetti kun muddatdan kechikmay, tugatilayotgan bojxona omborida saqlanayotgan tovarlarni xatlovdan oʻtkazadi. 65. Bojxona ombori tugatilgan taqdirda, unda saqlanayotgan tovarlar boshqa bojxona omboriga oʻtkazilishi yoki tovarni bojxona omboriga joylashtirgan shaxs yoxud uning vakolatli shaxsi tomonidan: litsenziya bekor qilinganda — tovarlar bojxona omboriga joylashtirilgan sanadan boshlab; boshqa holatlarda — tugatish toʻgʻrisida qaror qabul qilingan sanadan boshlab boshqa bojxona rejimiga joylashtirilishi kerak. 66. Litsenziyaning amal qilishi tugatilishi munosabati bilan bojxona ombori tugatilgan taqdirda litsenziatdan tugatish sanasidan eʼtiboran bojxona organlari tomonidan taʼsis etilgan bojxona omborlari uchun belgilangan, tovarlar saqlanganligi uchun bojxona yigʻimlari undiriladi. Litsenziya bekor qilinganligi munosabati bilan bojxona ombori tugatilgan taqdirda litsenziat tomonidan olib kirilgan, shu jumladan chiqarib yuborilgan tovarlar turgan butun davrga bojxona organlari tomonidan taʼsis etilgan bojxona omborlari uchun belgilangan, tovarlar saqlanganligi uchun bojxona yigʻimlarini toʻlashi shart. 67. Litsenziyalovchi organning litsenziyaning amal qilishini toʻxtatib turish, tugatish va litsenziyani bekor qilish toʻgʻrisidagi qarori yuzasidan sudga shikoyat qilish mumkin. Sud litsenziyaning amal qilishini toʻxtatib turish, tugatish va litsenziyani bekor qilishni asossiz deb topgan taqdirda, litsenziyalovchi organ litsenziat oldida unga yetkazilgan zarar miqdorida javobgar boʻladi. 68. Litsenziyalovchi organ berilgan litsenziyalar reyestrini elektron koʻrinishda “Litsenziya” axborot tizimlari kompleksi orqali yuritadi. Litsenziyalar reyestrida quyidagilar koʻrsatiladi: yuridik shaxs — litsenziatning nomi, tashkiliy-huquqiy shakli, pochta manzili, rahbarining F.I.O., telefon (faks); litsenziyaning berilgan sanasi va tartib raqami; litsenziyani qayta rasmiylashtirish, uning amal qilishini toʻxtatib turish hamda tiklashning asoslari va sanasi; litsenziyaning amal qilishini tugatish asoslari va sanasi; litsenziyani bekor qilishning asoslari va sanasi. Egasi bojxona organlari hisoblangan bojxona omborlari litsenziyalar reyestriga kiritilmaydi. 69. Oʻzbekiston Respublikasi Davlat bojxona qoʻmitasi har yarim yilda kamida bir marta bojxona organlarining rasmiy nashrlarida litsenziyalar reyestri, egasi bojxona organlari hisoblangan bojxona omborlari roʻyxati, shuningdek, reyestrga va roʻyxatga kiritilayotgan oʻzgartirishlar eʼlon qilinishini taʼminlaydi. 70. Litsenziyalar reyestrida mavjud boʻlgan maʼlumotlar tanishib chiqish uchun ochiq boʻlib, litsenziyalovchi organning veb-saytiga va “Litsenziya” axborot tizimlari kompleksida joylashtiriladi. 71. Litsenziya berilganligi uchun bazaviy hisoblash miqdorining besh baravari miqdorida davlat boji undiriladi va u Oʻzbekiston Respublikasi Davlat budjetiga oʻtkaziladi. 72. Bojxona omborida tovarlar saqlanishi talablari va shartlariga rioya etilishi uchun litsenziat, tovar bojxona omborida saqlash uchun qabul qilib olingan paytdan boshlab javob beradi, bu omborxona hujjatini (ombor guvohnomasi, tovarlarni qabul qilish-topshirish dalolatnomasi va hokazolarni) rasmiylashtirish hamda tovarning bojxona omboriga qabul qilib olinganligi toʻgʻrisidagi axborotni Oʻzbekiston Respublikasi Davlat bojxona qoʻmitasining axborot tizimiga kiritish orqali tasdiqlanadi. 73. Bojxona omborida yongʻin xavfsizligi va sanitariya talablariga rioya etilishi uchun litsenziat javobgar hisoblanadi. 74. Oʻzbekiston Respublikasi Bojxona kodeksiga muvofiq bojxona omborida saqlanayotgan tovarlarga nisbatan bojxona toʻlovlarining toʻlanishi uchun litsenziat javobgar hisoblanadi. 75. Litsenziat tomonidan bojxona toʻlovlari toʻlanishini taʼminlash belgilangan talablarga muvofiq boʻlishi va quyidagi holatlarda bojxona toʻlovlari toʻlanishi taʼminlanishini nazarda tutishi kerak: bojxona omborida saqlanayotgan tovarlarning bojxona organining ruxsatisiz berib yuborilishi yoki yoʻqolishi; litsenziatning xohishiga koʻra yoxud litsenziya bekor qilingach yoki litsenziyaning amal qilishi tugatilgan bojxona omborining tugatilishi; bojxona toʻlovlari toʻlanishi uchun litsenziat javobgar boʻladigan, bojxona haqidagi qonun hujjatlarida nazarda tutiladigan boshqa holatlar. 76. Agar bojxona ombori sifatida ochiq maydoncha yoki binoning foydali hajmi (boshqa joy) haqida ariza berilsa, bojxona omborini taʼsis etish paytida bojxona toʻlovlari toʻlanishini taʼminlash summasi maydonchadan kelib chiqib hisoblab chiqiladi va 1 m2 maydon uchun bazaviy hisoblash miqdorining 5 baravari miqdorida yoki 1 m3 bino hajmi uchun bazaviy hisoblash miqdorining 1 baravari miqdorida tegishli ravishda bazaviy hisoblash miqdorining 2000 baravaridan kam boʻlmagan miqdorda hisoblab chiqiladi. 77. Litsenziat, agar tovarlar faqat yengib boʻlmas kuch taʼsiri oqibatida yoki saqlash va sotishning normal sharoitlarida tabiiy kamayish tufayli yoʻq qilingan yoki qaytarib boʻlmaydigan tarzda tabiiy ravishda yoʻqolgan taqdirdagina bojxona toʻlovlari toʻlanishi uchun javob bermaydi. 78. Mazkur Nizom talablari buzilishida aybdor boʻlgan shaxslar qonunchilikka muvofiq javob beradilar. 1. Ushbu Nizom erkin ombor faoliyatini litsenziyalash tartibini belgilaydi. 2. Ushbu Nizomda quyidagi asosiy tushunchalardan foydalaniladi: erkin ombor — maxsus jihozlangan va belgilangan joy boʻlib, binolarning hududini va (yoki) ochiq maydonchalarni oʻz ichiga oladi hamda tovarlarni erkin ombor rejimida bojxona nazorati ostida saqlashga moʻljallangan; litsenziya daʼvogari — litsenziyalovchi organga erkin ombor faoliyatini amalga oshirish uchun litsenziya berish toʻgʻrisidagi ariza bilan murojaat etgan yuridik shaxs — Oʻzbekiston Respublikasi rezidenti; litsenziya — litsenziyalovchi organ tomonidan berilgan, litsenziya talablari va shartlariga soʻzsiz rioya etgan holda erkin ombor faoliyatini amalga oshirish uchun ruxsatnoma (huquq); litsenziyalovchi organ — Oʻzbekiston Respublikasi Davlat bojxona qoʻmitasining markaziy apparati; litsenziat — erkin ombor faoliyatini amalga oshirish litsenziyasi boʻlgan yuridik shaxs — Oʻzbekiston Respublikasi rezidenti; erkin omborga bevosita tutashib ketgan hudud — erkin ombor atrofida joylashgan va (yoki) erkin omborga tutashib ketadigan joydagi tovarlarni tashuvchi transport vositalariga tovarlar ortiladigan (tushiriladigan) hudud; ombor oʻrni — bitta bojxona yuk deklaratsiyasi boʻyicha erkin omborga joylashtirilgan tovarlarni yoki bitta bojxona yuk deklaratsiyasi boʻyicha boshqa bojxona rejimiga joylashtirishga ariza berilgan tovarlarni (erkin ombordan tovarlarni chiqarishda) saqlash uchun erkin ombor maydonining bir qismi. 3. Oʻzbekiston Respublikasidan olib chiqish va Oʻzbekiston Respublikasiga olib kirish taqiqlangan tovarlarni erkin omborda saqlashga ruxsat berilmaydi. 4. Erkin omborning normal faoliyat koʻrsatishini taʼminlash uchun foydalaniladigan tovarlar (masalan, ortish-tushirish texnikasi, sovutish uskunasi, kompyuter texnikasi, maxsus kiyim-bosh va hokazolar) bojxona rejimi ostida joylashtirilmaydi. 5. Erkin omborlarda tovarlar bilan ishlab chiqarish operatsiyalari va boshqa tijorat operatsiyalari amalga oshirilishiga yoʻl qoʻyiladi, ularni chakana sotish bundan mustasno. 6. Erkin omborda saqlanayotgan tovarlarning bojxona rasmiylashtiruvi ariza berilgan bojxona rejimlariga muvofiq tegishli bojxona rejimlari uchun Oʻzbekiston Respublikasi qonun hujjatlarida belgilangan tartibda amalga oshiriladi. Erkin omborda saqlashni nazarda tutmaydigan oʻzgacha bojxona rejimi ostida ariza berilgan tovarlarni erkin ombordan amalda olib chiqish tanlangan bojxona rejimiga muvofiq bunday tovarlar chiqarilishi paytidan boshlab uch ish kundan kechikmay amalga oshirilishi kerak. 7. Litsenziya litsenziyalovchi organ tomonidan amal qilish muddati cheklanmagan holda, ombor hududi, shuningdek, erkin ombor sifatida foydalanish moʻljallanayotgan ombor va qoʻshimcha binolar uning tasarrufida boʻlgan litsenziya daʼvogariga, litsenziya daʼvogari, erkin ombor hududi hamda binolar ushbu Nizom talablari va shartlariga muvofiq boʻlishi sharti bilan beriladi. 8. Erkin ombor faoliyatini amalga oshirishga litsenziya “Litsenziya” axborot tizimlari kompleksi orqali beriladi. 9. Litsenziya boʻyicha huquqlarni boshqa shaxslarga berish taqiqlanadi. 10. Erkin ombor hududi bojxona nazorati zonasi hisoblanadi. Erkin ombor hududiga qoʻriqlanadigan va mazkur Nizomning 17-bandida belgilangan tartibda belgilab olingan, tovarlarni bojxona nazorati ostida yetkazib berishni tugallash uchun zarur boʻlgan vaqtda, tovarlarni tashiyotgan transport vositalari toʻxtab turishi uchun jihozlangan hudud tutashib ketishi kerak. Koʻrsatib oʻtilgan hudud ham bojxona nazorati zonasi hisoblanadi. Bojxona nazorati ostidagi tovarlarni tashiydigan transport vositalari ushbu bojxona nazorati zonasiga sutkaning istalgan vaqtida kirishi mumkin. 11. Erkin ombor sifatida foydalanilishi moʻljallangan binolar va (yoki) ochiq maydonchalar saqlanayotgan tovarlar va transport vositalariga nisbatan bojxona nazorati amalga oshirilishi, ularning saqlanishi taʼminlanadigan tarzda joylashtirilishi, jihozlanishi va asbob-uskunalar bilan taʼminlanishi kerak hamda quyidagilarni istisno etishi lozim: erkin ombor hududiga va tovarlarga begona shaxslarning (ombor xodimlari boʻlmagan, tovarlarga nisbatan vakolatga ega boʻlmagan) yaqinlashishini; tovarlarning bojxona nazoratini chetlab olib kirilishini va olib chiqilishini. Agar binoning yoki inshootning bir qismi erkin ombor hisoblansa, unga borish yoʻllari va tutashib ketadigan tushirish maydonchalari bojxona nazorati ostidagi tovarlarga begona shaxslarning yaqinlashishini istisno etadigan tarzda jihozlanishi kerak. 12. Erkin ombor hududi va binolar maydoni mazkur Nizomda nazarda tutilgan talablar hisobga olingan holda erkin omborning normal faoliyat koʻrsatishi uchun yetarli boʻlishi kerak. 13. Erkin ombor binolari: er ustidagi imoratlarda yoki inshootlarda joylashtirilishi; Oʻzbekiston Respublikasi qonun hujjatlarida belgilangan texnik, sanitariya, yongʻinga qarshi va boshqa talablarga javob berishi; qoʻriqlash va yongʻin nazorati signalizatsiyalari, sodir boʻlayotgan voqealar boʻyicha har xil tomonlardan olingan videomaʼlumotlarni uch oy davomida koʻrsatish imkoniga ega boʻlgan, litsenziyalovchi organ tomonidan belgilangan joylarda oʻrnatilgan, kunu-tun ishlaydigan videokuzatuv vositalari bilan jihozlangan boʻlishi; yongʻin xavfsizligi talablariga mos boʻlgan yongʻinni oʻchirish tizimi va vositalariga ega boʻlishi kerak. 14. Boshqa tovarlarga zarar yetkazishi mumkin boʻlgan yoki alohida sharoitlarda saqlanishni talab etadigan tovarlar Oʻzbekiston Respublikasi qonun hujjatlariga muvofiq belgilangan majburiy talablarga rioya qilingan holda erkin omborning bir qismi hisoblangan, bunday tovarlarni saqlash uchun maxsus moslashtirilgan omborlarda yoxud alohida binolarda saqlanishi kerak. 15. Litsenziya daʼvogari: erkin ombor sifatida foydalanish uchun moʻljallangan ochiq maydonchaning umumiy maydonini va (yoki) binolar hajmini; erkin omborga bevosita tutashib ketgan hududni; erkin omborda saqlashga moʻljallangan tovarlar nomenklaturasini belgilaydi. 16. Ombor oʻrni litsenziat tomonidan maxsus ajratiladi va belgilanadi. Har bir ombor oʻrnida, unda saqlanayotgan tovarlar toʻgʻrisidagi, quyidagi maʼlumotlar aks ettirilgan maʼlumotnoma mavjud boʻlishi lozim: bojxona yuk deklaratsiyasining roʻyxat raqami; bojxona rejimi; yuk qabul qiluvchining nomi; tovarlar nomi va miqdori; tovarlar qiymati. 17. Erkin omborga bevosita tutashib ketgan va bojxona nazorati zonasi hisoblangan hudud quyidagi talablarga muvofiq boʻlishi kerak: erkin omborga tutashib ketgan butun hudud perimetri boʻyicha balandligi 2 m.dan kam boʻlmagan maxsus belgilangan (toʻsilgan); ichkarisida erkin omborning qismi hisoblanmagan oʻzga imoratlar va inshootlarga ega boʻlmasligi; ogʻir yukli transportning manyovr qilish imkoniyatini taʼminlashi; erkin ombor imoratiga eshiklari tomonidan bevosita tutashib ketgan boʻlishi; oʻzbek, rus va ingliz tillarida “bojxona nazorati zonasi” degan belgi qoʻyilgan boʻlishi kerak. 18. Erkin ombor va bojxona nazorati zonasi hisoblangan, erkin omborga bevosita tutashib ketgan hudud: umumiy perimetr boʻyicha bir-biridan ajralmagan; balandligi 2 m.dan kam boʻlmagan yaxlit toʻsiqlar bilan aylantirib toʻsilgan va barcha chiqish (kirish) va (yoki) chiqish (kirish) joylarida oʻzbek, rus va ingliz tillarida “erkin ombor” belgisi qoʻyilgan holda nazorat-oʻtkazish punktlariga ega boʻlishi kerak. 19. Erkin ombor sifatida ishlatish uchun moʻljallangan binolar va (yoki) ochiq maydonchalar yoxud erkin omborga bevosita tutashib ketgan hudud, quyidagilarni inobatga olgan holda, bittadan kam boʻlmagan yopiq koʻrik maydonchasiga ega boʻlishi kerak: erkin ombor eshiklari tomonidan joylashishi; 40 m2.dan kam boʻlmagan maydonga ega boʻlishi; elektr yorugʻi bilan jihozlanishi; sodir boʻlayotgan voqealar boʻyicha har xil tomonlardan olingan videomaʼlumotlarni uch oy davomida koʻrsatish imkoniga ega boʻlgan, litsenziyalovchi organ tomonidan belgilangan joylarda oʻrnatilgan, kunu-tun ishlaydigan videokuzatuv vositalari bilan jihozlangan boʻlishi; tovarlarni tushirish-ortish uchun koʻchma va (yoki) yerdagi estakada boʻlishi. Erkin omborda tovarlarning ortilishi, tushirilishi va qayta yuklanishi faqat koʻrik maydonchasida amalga oshiriladi. Bunda, havo sharoitining keskin yomonlashish holatlarida, amalga oshirilayotgan harakatlarni har xil tomonlardan uzluksiz videokuzatish imkonini yaratgan holda, tovarlarning ortilishi, tushirilishi va qayta yuklanishi erkin omborning binosida amalga oshirilishiga yoʻl qoʻyiladi. 20. Erkin ombor doimiy ravishda soz, ishchi holatdagi va uning normal faoliyat koʻrsatish uchun yetarlicha boʻlgan quyidagilar: ortish-tushirish va transport vositalari; ombor asbob-uskunalari; oʻlchov asboblari, aniqligi va oʻlchash chegaralari erkin omborda saqlashga moʻljallanayotgan tovarlar xususiyatiga muvofiq boʻlgan tovarlarning ogʻirligini oʻlchash vositalari; bojxona organlarining dasturiy taʼminoti bilan mos keladigan tovarlar hisobini yuritadigan avtomatlashtirilgan tizim; erkin ombor sifatida ishlatish uchun moʻljallangan binolarni, ochiq maydonchalarni, erkin omborga bevosita tutashib ketgan butun hududni toʻliq nazorat qilish hamda bojxona organlariga videomaʼlumotlarni uzatish, shuningdek, ushbu maʼlumotlarni uch oy davomida saqlash imkoniga ega boʻlgan uzluksiz ishlovchi videokuzatuv tizimi; koʻrik oʻtkazish uchun stol; aptechka; aloqa vositalari (shu jumladan telefon, maʼlumot uzatish tarmogʻi, Internet); tashkiliy texnika; mebel bilan jihozlanishi kerak. 21. Erkin omborga joylashtirilgan tovarlar yuzasidan bojxona nazoratini taʼminlash uchun litsenziyalovchi organ saqlashga moʻljallanayotgan tovarlarning xususiyatini, shuningdek, erkin omborni taʼsis etish uchun moʻljallanayotgan binoning (binolarning yoki boshqa joyning) joylashishini hisobga olgan holda erkin ombor va unga bevosita tutashib ketgan hududning joylashishi va jihozlanishiga aniq talablar oʻrnatishga haqlidir. 22. Erkin omborda va bojxona nazorati zonalari hisoblangan erkin omborga bevosita tutashib ketgan hududda har qanday turdagi chiqindilar va boshqa maishiy axlat toʻplanishi mumkin emas. 23. Bojxona organi xodimlari uchun erkin omborda bojxona nazorati va bojxona rasmiylashtiruvini amalga oshirish uchun quyidagilarga javob beradigan bino ajratilishi kerak: 6 m2.kam boʻlmagan maydonga va 20 m3.kam boʻlmagan hajmga ega boʻlishi; doimiy soz holatdagi, bojxona organlarining dasturiy taʼminoti bilan ishlash imkoniga ega boʻlgan kompyuter, printer va nusxa koʻchiradigan apparat, aloqa vositalari (shu jumladan telefon, faks, Internet) bilan jihozlangan; mebel jihozlari bilan taʼminlangan. 24. Erkin omborning taʼsis etilishi va uning faoliyat koʻrsatishi Oʻzbekiston Respublikasining atrof tabiiy muhitni muhofaza qilish toʻgʻrisidagi qonun hujjatlari talablariga rioya qilingan holda amalga oshirilishi kerak. 25. Erkin omborni qoʻshimcha ravishda asbob-uskunalar bilan taʼminlash (qoʻshimcha ravishda jihozlash), tartibga keltirish, qoʻriqlash hamda oʻtkazish rejimini taʼminlash litsenziyalovchi organ bilan kelishgan holda litsenziat tomonidan va uning hisobiga amalga oshiriladi. 26. Mazkur Nizomning 18 — 21-bandlarida belgilangan talablar erkin omborni taʼsis etish uchun berilgan arizani koʻrib chiqish bosqichida bojxona organi tomonidan belgilanishi va erkin ombordan foydalanish tartib-qoidasida aks ettirilishi kerak. 27. Litsenziat quyidagilarga majbur: erkin omborning bojxona rejimi shartlariga muvofiq bojxona nazorati ostida tovarlar saqlanishini tartibga soluvchi qonun hujjatlariga rioya qilish; bojxona organlarining ruxsatisiz erkin omborga kelib tushgan tovarlarning chiqarib yuborilishiga yoʻl qoʻymaslik; berilgan litsenziya shartlariga, shu jumladan erkin omborni jihozlash va uni asbob-uskunalar bilan taʼminlash talablariga oid qismiga rioya qilish; erkin ombor sifatida foydalanish uchun moʻljallangan va belgilangan talablarga javob beradigan binolar va (yoki) ochiq maydonchalarga egalik qilish (oʻz mulkida boʻlishi, xoʻjalik yuritishida, operativ boshqaruvida boʻlishi yoki ijaraga olgan boʻlishi). Oʻzbekiston Respublikasi Bojxona kodeksiga muvofiq bojxona toʻlovlari toʻlanishini taʼminlash; mazkur Nizom bilan belgilangan talablar va shartlarga rioya etilishini taʼminlash; erkin omborga joylashtirilgan tovarlarni faqat erkin ombor sifatida foydalanish uchun moʻljallangan ochiq maydonchalarda va (yoki) binolar hajmida saqlash; erkin omborga joylashtiriladigan tovarlardan saqlashdan boshqa maqsadlarda foydalanish imkoniyatini istisno etish va koʻrsatib oʻtilgan tovarlar bilan erkin omborning bojxona rejimiga muvofiq operatsiyalar sodir etilishini taʼminlash; bojxona nazoratini amalga oshirishda bojxona organlari xodimlariga yordam berish; erkin omborga kelib tushayotgan va erkin ombordan olib chiqilayotgan tovarlar boʻyicha, Oʻzbekiston Respublikasi Davlat bojxona qoʻmitasining axborot tizimida ushbu tovarlarning olib kirilishi va olib chiqilishi toʻgʻrisida belgi qoʻygan holda, avtomatlashtirilgan hisobini yuritish; bojxona organining talabiga muvofiq erkin ombordagi tovarlarni bojxona organining mansabdor shaxsi ishtirokida xatlovdan oʻtkazish; sanitariya qoidalariga, omborga joylashtirish normalariga, tovarlarning yonma-yon qoʻyilishi qoidalariga va saqlash rejimiga, davlat standartlarining majburiy talablariga rioya qilish, Oʻzbekiston Respublikasining bojxona ishi sohasidagi munosabatlarni tartibga soluvchi qonun hujjatlarida belgilangan boshqa talablar va shartlarni bajarish; erkin ombor bojxona rejimining amal qilishi tugallangandan keyin ahamiyatli boʻlishi mumkin boʻlgan erkin omborda saqlanayotgan tovarlar bilan yuz bergan oʻzgarishlar toʻgʻrisida bojxona organiga imkon qadar qisqa muddatlarda maʼlum qilish; erkin omborda saqlanayotgan tovarlar bilan amalga oshirilishi moʻljallanayotgan operatsiyalar toʻgʻrisida bojxona organini barvaqt xabardor qilish va bojxona organining yozma ruxsatisiz bunday operatsiyalar sodir etilishiga yoʻl qoʻymaslik; mazkur Nizomning 71-bandida belgilangan holatlarda bojxona toʻlovlarini toʻlash; taʼsis hujjatlariga oʻzgartirish va qoʻshimchalar kiritilganligi, shu jumladan, qayta tashkil etilganligi, nomi yoki joylashgan joyi (pochta manzili) oʻzgarganligi toʻgʻrisida litsenziyalovchi organni oʻz vaqtida xabardor qilish; erkin omborga kirish uchun ruxsat berilgan hamda belgilangan tartibda tibbiy koʻrikdan oʻtgan (oziq-ovqat mahsulotlari bilan ishlovchi xodimlar uchun) xodimlarning (F.I.O. va lavozimini koʻrsatgan holda) ruyxati mavjudligini taʼminlash; erkin ombor tugatilgan taqdirda, unda turgan tovarlarning saqlanishini taʼminlash, ularning boshqa erkin omborga oʻtkazilishi yoxud Oʻzbekiston Respublikasi Bojxona kodeksida belgilangan muddatda boshqa bojxona rejimiga joylashtirilishi boʻyicha choralar koʻrish; Oʻzbekiston Respublikasi bojxona organlarining qonuniy talablarini bajarish, shu jumladan bojxona organlari mansabdor shaxslarining erkin omborda saqlanayotgan tovarlar turgan joyga kirishini taʼminlash; bojxona nazorati va bojxona rasmiylashtiruvini amalga oshirish uchun erkin ombordagi jihozlangan binolar va aloqa vositalarini bojxona organlari xodimlariga bepul taqdim etish. 28. Litsenziatning tovarlarni saqlash uchun joylashtiruvchi shaxslar bilan munosabatlari shartnoma asosida amalga oshiriladi. 29. Litsenziya olish uchun litsenziya daʼvogari litsenziyalovchi organga quyidagi hujjatlarni taqdim etadi: yuridik shaxsning nomi va tashkiliy-huquqiy shakli, uning joylashgan joyi (pochta manzili), bank muassasasining nomi va bankdagi hisob raqami koʻrsatilgan, litsenziya berish toʻgʻrisidagi ariza. Litsenziya berish toʻgʻrisidagi arizada litsenziya daʼvogarining elektron manzili koʻrsatilishi mumkin; litsenziya daʼvogarining egaligida boʻlgan va erkin ombor sifatida foydalanish uchun moʻljallangan binolar va (yoki) ochiq maydonchalar, ular joylashgan joy, ularning jihozlanishi, videokuzatuv tizimi, asbob-uskunalar va moddiy-texnika bilan taʼminlanganligi toʻgʻrisidagi maʼlumotlar; avtomobil va temir yoʻllar koʻrsatilgan holda erkin ombor uchun moʻljallangan hudud va binolarning tarhi va chizmasi; Oʻzbekiston Respublikasi Bojxona kodeksiga muvofiq bojxona toʻlovlari toʻlash taʼminlanganligini tasdiqlovchi hujjat. Litsenziya daʼvogaridan ushbu Nizomda nazarda tutilmagan hujjatlarni taqdim etishni talab qilishga yoʻl qoʻyilmaydi. Litsenziyalovchi organ litsenziya berish uchun boshqa vakolatli organlarda mavjud boʻlgan zarur hujjatlar va axborotlarni belgilangan tartibda, oʻzaro axborot hamkorligi yoʻli bilan, shu jumladan elektron tarzda mustaqil ravishda oladi, ushbu bandda nazarda tutilgan hujjatlar va axborotlar bundan mustasno. 30. Hujjatlar litsenziya daʼvogari tomonidan litsenziyalovchi organga bevosita, pochta aloqasi vositalari orqali yoki elektron shaklda, ular olinganligi haqida xabardor qilingan holda taqdim etiladi. Elektron shaklda taqdim etilgan hujjatlar litsenziya daʼvogarining elektron raqamli imzosi bilan tasdiqlanadi. Litsenziya berish toʻgʻrisidagi arizada litsenziya daʼvogarining elektron manzili koʻrsatilganligi uning arizasi boʻyicha qabul qilingan qaror haqida axborot tizimi orqali elektron shaklda xabarnoma olishga boʻlgan roziligi hisoblanadi. 31. Hujjatlar litsenziyalovchi organining javobgar shaxsi tomonidan roʻyxat boʻyicha qabul qilinib, roʻyxatning nusxasi mazkur organ tomonidan hujjatlar qabul qilib olingan sana koʻrsatilgan holda litsenziya daʼvogariga yuboriladi (topshiriladi). 32. Notoʻgʻri yoki buzib koʻrsatilgan maʼlumotlarni taqdim etganligi uchun litsenziya daʼvogari qonunga muvofiq javob beradi. 33. Litsenziya berish mazkur Nizomga ilova qilinayotgan sxemaga muvofiq amalga oshiriladi. 34. Litsenziya berish toʻgʻrisidagi ariza koʻrib chiqilganligi uchun yigʻim undirilmaydi. 35. Litsenziya berish yoki litsenziya berishni rad etish toʻgʻrisidagi qaror litsenziya daʼvogarining arizasi barcha zarur hujjatlar bilan birgalikda olingan kundan boshlab oʻttiz kundan ortiq boʻlmagan muddatda qabul qilinadi. 36. Litsenziya berish toʻgʻrisidagi hujjatlarni koʻrib chiqish, ular boʻyicha xulosalar tayyorlash uchun litsenziyalovchi organning hududiy bojxona boshqarmalarida ekspert komissiyalari tashkil etiladi. Ekspert komissiyasining tarkibi va uning toʻgʻrisidagi nizom litsenziyalovchi organ tomonidan tasdiqlanadi. 37. Litsenziya daʼvogarining arizasi barcha zarur hujjatlar bilan birgalikda, ular qabul qilingan kunda, koʻrib chiqish uchun erkin ombor tashkil etilayotgan hududdagi ekspert komissiyasiga yuboriladi. Ekspert komissiyasi yigirma kundan ortiq boʻlmagan muddatda taqdim etilgan hujjatlarni, litsenziyalash talablari va shartlariga rioya etilishini oʻrganish uchun bevosita erkin omborni tashkil etish joyiga borgan holda koʻrib chiqadi va ular boʻyicha litsenziya daʼvogarini litsenziyalash talablari va shartlariga muvofiqligi toʻgʻrisida ekspert xulosasi tayyorlaydi. 38. Litsenziyalovchi organ uch kun muddatda ekspert komissiyasi xulosasi asosida litsenziya berish yoki litsenziya berishni rad etish toʻgʻrisida qaror qabul qiladi. Litsenziyalovchi organ litsenziya daʼvogarini qabul qilingan qaror toʻgʻrisida mazkur organ tegishli qarorni qabul qilganidan keyin uch kun ichida xabardor qilishi shart. Litsenziya berish toʻgʻrisida qaror qabul qilingani haqidagi xabarnoma litsenziya daʼvogariga yozma shaklda, shu jumladan axborot tizimi orqali elektron shaklda, bank hisobvaragʻi rekvizitlari va litsenziya berish uchun davlat bojini toʻlash muddati koʻrsatilgan holda yuboriladi (topshiriladi). 39. Litsenziya berish “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 17-moddasida nazarda tutilgan asoslar boʻyicha rad etilishi mumkin. Boshqa asoslar boʻyicha, shu jumladan litsenziya berishning maqsadga muvofiq emasligi sababi bilan litsenziya berishning rad etilishiga yoʻl qoʻyilmaydi. 40. Litsenziya berishni rad etish haqidagi xabarnoma litsenziya daʼvogariga yozma shaklda, shu jumladan axborot tizimi orqali elektron shaklda, rad etishning sabablari va litsenziya daʼvogari koʻrsatilgan sabablarni bartaraf qilib, hujjatlarni koʻrib chiqish uchun takror taqdim etishi mumkin boʻlgan muddat koʻrsatilgan holda yuboriladi (topshiriladi). Litsenziya berishni rad etish haqidagi xabarnomada koʻrsatilgan muddat kamchiliklarni bartaraf etish uchun zarur boʻlgan vaqtga mutanosib boʻlishi kerak. 41. Hujjatlarni takroran koʻrib chiqish litsenziya daʼvogarining arizasi barcha zarur hujjatlar bilan birga olingan kundan eʼtiboran oʻn kundan koʻp boʻlmagan muddatda litsenziyalovchi organ tomonidan amalga oshiriladi. Bunda takroran taqdim etilgan hujjatlar ekspert komissiyasining koʻrib chiqishi uchun ular qabul qilgan kunda yuboriladi. Ekspert komissiyasi taqdim etilgan hujjatlarni olti kundan ortiq boʻlmagan muddatda takroran koʻrib chiqadi va ular boʻyicha litsenziya daʼvogarini litsenziyalash talablari va shartlariga muvofiqligi toʻgʻrisida ekspert xulosasi tayyorlaydi. Litsenziyalovchi organ uch kun muddatda ekspert komissiyasining xulosasi asosida litsenziya berish yoki litsenziya berishni rad etish toʻgʻrisida qaror qabul qiladi. 42. Litsenziya daʼvogarlarining arizalarini takroran koʻrib chiqqanlik uchun yigʻim undirilmaydi. Litsenziya daʼvogarining arizasini takroran koʻrib chiqishda litsenziya berishni rad etish haqidagi xabarnomada ilgari koʻrsatilmagan yangi asoslar boʻyicha litsenziya berishni rad etishga yoʻl qoʻyilmaydi. Litsenziya berishni rad etish haqidagi xabarnomada koʻrsatilgan muddat oʻtgandan keyin berilgan ariza yangidan berilgan deb hisoblanadi. 43. Litsenziyalar litsenziya talabgori tomonidan litsenziya berilgani uchun davlat boji toʻlanganini tasdiqlovchi hujjat taqdim etilgandan keyin uch kun muddatda rasmiylashtiriladi. 44. Litsenziya elektron hujjat shaklida rasmiylashtiriladi, litsenziyalovchi organ rahbarining, u boʻlmaganda oʻrinbosarining elektron raqamli imzosi bilan imzolanadi va “Litsenziya” axborot tizimlari kompleksi orqali litsenziatga yuboriladi. Litsenziya daʼvogari “Litsenziya” axborot tizimlari kompleksidan foydalanishi uchun identifikatsiyalashning yagona tizimi (OneID)da roʻyxatdan oʻtadi. 45. Litsenziyada quyidagilar boʻlishi kerak: litsenziatning nomi, uning tashkiliy-huquqiy shakli va joylashgan joyi; bojxona toʻlovlari miqdorlari va ularni toʻlashni taʼminlash shakli toʻgʻrisidagi maʼlumotlar; erkin omborning umumiy maydoni va joylashgan joyi. 46. Agar litsenziat unga litsenziya berish toʻgʻrisidagi qaror qabul qilingani haqidagi xabarnoma yuborilgan (topshirilgan) paytdan eʼtiboran uch oy ichida litsenziyalovchi organga litsenziya berganlik uchun davlat boji toʻlanganligini tasdiqlovchi hujjatni taqdim etmagan boʻlsa, litsenziyalovchi organ mazkur litsenziyani bekor qilishga haqli. 47. Erkin ombor faoliyatini amalga oshirish uchun litsenziatning litsenziya olishi va undan foydalanishi borasidagi litsenziyalovchi organ bilan litsenziya daʼvogari oʻrtasidagi munosabatlarni tartibga soladigan litsenziya shartnomasi tuziladi. Litsenziya shartnomasi litsenziyalovchi organ va litsenziatning oʻzaro huquqlari va majburiyatlarini belgilovchi hujjat hisoblanadi. Litsenziya shartnomasi “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 19-moddasida koʻrsatilgan maʼlumotlarni oʻz ichiga olgan boʻlishi lozim. 48. Litsenziat oʻzgartirilgan, uning nomi yoki joylashgan joyi (pochta manzili) oʻzgargan taqdirda, litsenziat yoki uning huquqiy vorisi qayta roʻyxatdan oʻtganidan keyin bir oy muddatda litsenziyalovchi organga, koʻrsatib oʻtilgan maʼlumotlarni tasdiqlovchi tegishli hujjatlarni ilova qilgan holda, litsenziyani qayta rasmiylashtirish toʻgʻrisida ariza berishi shart. 49. Litsenziya qayta rasmiylashtirilgunga qadar litsenziat unda koʻrsatilgan faoliyatni ilgari berilgan litsenziya asosida amalga oshiradi. 50. Litsenziyani qayta rasmiylashtirish litsenziyalovchi organ litsenziyani qayta rasmiylashtirish toʻgʻrisidagi, tegishli hujjatlar ilova qilingan holdagi arizani olgan kundan eʼtiboran besh kun ichida amalga oshiriladi. Litsenziyaning qayta rasmiylashtirilishi uchun yigʻim undirilmaydi. 51. Litsenziat tomonidan litsenziya talablari va shartlariga rioya etilishi qonun hujjatlarida belgilangan tartibda litsenziyalovchi organ tomonidan hududiy bojxona boshqarmalarini jalb qilgan holda nazorat qilinadi. 52. Litsenziya talablari va shartlariga rioya etilishi yuzasidan hududiy bojxona boshqarmalarini jalb qilgan holda nazoratni amalga oshirishda litsenziyalovchi organ va uning hududiy bojxona boshqarmalari oʻz vakolatlari doirasida quyidagi huquqlarga ega: litsenziat tomonidan litsenziya talablari va shartlariga rioya etilishini qonun hujjatlarida belgilangan tartibda tekshirish; litsenziya talablari va shartlariga rioya etilishini tekshirish chogʻida paydo boʻladigan masalalar yuzasidan litsenziatdan zarur maʼlumotlarni soʻrash va olish; tekshirishlar natijalari asosida, litsenziat tomonidan litsenziya talablari va shartlarining aniq buzilishlarini koʻrsatgan holda dalolatnomalar (maʼlumotnomalar) tuzish; litsenziatga aniqlangan buzilishlarni bartaraf etish majburiyatini yuklovchi qarorlar chiqarish, bunday buzilishlarni bartaraf etish muddatlarini belgilash; litsenziyaning amal qilishini toʻxtatib turish, tugatish yoki litsenziyani bekor qilish toʻgʻrisida qonun hujjatlarida belgilangan tartibda qaror chiqarish yoxud sudga murojaat qilish. 53. Litsenziya talablari va shartlariga rioya etilishini tekshirish chogʻida litsenziyalovchi organning mansabdor shaxslari tomonidan ikki nusxada dalolatnoma tuziladi, uning bir nusxasi litsenziatda qoladi. 54. Davlat yongʻin nazorati organlari tomonidan belgilangan tartibda davlat yongʻin nazorati olib borilganda, erkin omborda yongʻin xavfsizligi talablari buzilganligi holatlari aniqlanganda, aniqlangan holatlar boʻyicha litsenziyalovchi organga xabar beriladi. 55. Davlat sanitariya nazorati organlari tomonidan belgilangan tartibda davlat sanitariya nazorati olib borilganda, erkin ombor hududi va binolarining ariza berilgan tovarlarni, shu jumladan oziq-ovqat tovarlarini saqlash shart-sharoitlarini nomuvofiqligi holati aniqlanganda, aniqlangan holatlar boʻyicha litsenziyalovchi organga xabar beriladi. 56. Litsenziyaning amal qilishini toʻxtatib turish, tugatish va litsenziyani bekor qilish “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 22 — 24-moddalarida nazarda tutilgan holatlarda va tartibda amalga oshiriladi. 57. Litsenziyaning amal qilish muddatining toʻxtatib turilishi yoki erkin omborning tugatilishi toʻgʻrisida qaror qabul qilingan sanadan boshlab, erkin omborga tovarlarning yangi turkumlarini joylashtirishga yoʻl qoʻyilmaydi. 58. Erkin omborni tugatish toʻgʻrisida qaror qabul qilgan sanadan boshlab erkin ombor bojxona rejimi ostida joylashtirilgan va bunday omborda saqlanayotgan tovarlar vaqtincha saqlash bojxona rejimida saqlanayotgan tovarlar sifatida qaraladi. Tugatilayotgan erkin omborda tovarlar va transport vositalarining vaqtincha saqlash rejimida boʻlishining umumiy muddati u tugatilayotgan sanadan boshlab bir yuz sakson kundan ortiq boʻlishi mumkin emas. 59. Litsenziat litsenziyalovchi organning litsenziyaning amal qilishi tugatilishi yoki uning bekor qilinishi toʻgʻrisidagi qarorini olgan sanadan boshlab uch kun muddatda litsenziyalovchi organga litsenziyaning bekor qilinishi yoki amal qilishining tugatilishi kunida tugatilayotgan erkin omborda saqlanayotgan tovarlar toʻgʻrisida, Oʻzbekiston Respublikasi Davlat bojxona qoʻmitasi tomonidan tasdiqlangan shaklda, toʻliq hisobot taqdim etadi. 60. Litsenziyalovchi organ litsenziyaning amal qilishini tugatish yoki uni bekor qilish toʻgʻrisida qaror qabul qilingan sanadan boshlab yetti kun muddatdan kechikmay tugatilayotgan erkin omborda saqlanayotgan tovarlarni xatlovdan oʻtkazadi. 61. Erkin ombor tugatilgan taqdirda, unda saqlanayotgan tovarlar boshqa erkin omborga oʻtkazilishi yoki tovarni erkin omborga joylashtirgan shaxs yoxud uning vakolatli shaxsi tomonidan: litsenziya bekor qilinganda — tovarlar erkin omborga joylashtirilgan sanadan boshlab; boshqa holatlarda — tugatish toʻgʻrisida qaror qabul qilingan sanadan boshlab boshqa bojxona rejimiga joylashtirilishi kerak. 62. Litsenziyaning amal qilishi tugatilishi munosabati bilan erkin ombor tugatilgan taqdirda litsenziatdan tugatish sanasidan eʼtiboran bojxona organlari tomonidan taʼsis etilgan bojxona omborlari uchun belgilangan, tovarlar saqlanganligi uchun bojxona yigʻimlari undiriladi. Litsenziya bekor qilinganligi munosabati bilan erkin ombor tugatilgan taqdirda litsenziat olib kirilgan, shu jumladan chiqarib yuborilgan tovarlar turgan butun davrga bojxona organlari tomonidan taʼsis etilgan bojxona omborlari uchun belgilangan, tovarlar saqlanganligi uchun bojxona yigʻimlarini toʻlashi shart. 63. Litsenziyalovchi organning litsenziyaning amal qilishini toʻxtatib turish, tugatish va litsenziyani bekor qilish toʻgʻrisidagi qarori yuzasidan sudga shikoyat qilish mumkin. Sud litsenziyaning amal qilishini toʻxtatib turish, tugatish va litsenziyani bekor qilishni asossiz deb topgan taqdirda, litsenziyalovchi organ litsenziat oldida unga yetkazilgan zarar miqdorida javob beradi. 64. Litsenziyalovchi organ berilgan litsenziyalar reyestrini elektron tarzda “Litsenziya” axborot tizimlari kompleksi orqali yuritadi. Litsenziyalar reyestrida quyidagilar koʻrsatiladi: yuridik shaxs — litsenziatning nomi, tashkiliy-huquqiy shakli, pochta manzili, rahbarining F.I.O., telefon (faks); litsenziyaning berilgan sanasi va tartib raqami; litsenziyani qayta rasmiylashtirish, uning amal qilishini toʻxtatib turish hamda tiklashning asoslari va sanasi; litsenziyaning amal qilishini tugatish asoslari va sanasi; litsenziyani bekor qilishning asoslari va sanasi. 65. Oʻzbekiston Respublikasi Davlat bojxona qoʻmitasi har yarim yilda kamida bir marta bojxona organlarining rasmiy nashrlarida litsenziyalar reyestri, shuningdek, reyestrga kiritilayotgan oʻzgartirishlar eʼlon qilinishini taʼminlaydi. 66. Litsenziyalar reyestrida mavjud boʻlgan maʼlumotlar tanishib chiqish uchun ochiq boʻlib, litsenziyalovchi organning veb-saytiga va “Litsenziya” axborot tizimlari kompleksida joylashtiriladi. 67. Litsenziya berilganligi uchun bazaviy hisoblash miqdorining besh baravari miqdorida davlat boji undiriladi va u Oʻzbekiston Respublikasi Davlat budjetiga oʻtkaziladi. 68. Erkin omborda tovarlar saqlanishi talablari va shartlariga rioya etilishi uchun litsenziat, tovar erkin omborda saqlash uchun qabul qilib olingan paytdan boshlab javob beradi, bu omborxona hujjati (ombor guvohnomasi, tovarlarni qabul qilish-topshirish dalolatnomasi va hokazolar) rasmiylashtirilishi hamda tovarning erkin omborga qabul qilib olinganligi boʻyicha Oʻzbekiston Respublikasi Davlat bojxona qoʻmitasining axborot tizimiga belgi qoʻyish orqali tasdiqlanadi. 69. Erkin omborda yongʻin xavfsizligi va sanitariya talablariga rioya etilishi uchun litsenziat javob beradi. 70. Oʻzbekiston Respublikasi Bojxona kodeksiga muvofiq erkin ombor bojxona rejimiga joylashtirilgan va erkin omborda saqlanayotgan tovarlarga nisbatan bojxona toʻlovlarining toʻlanishi uchun litsenziat javob beradi. 71. Litsenziat tomonidan bojxona toʻlovlari toʻlanishini taʼminlash belgilangan talablarga muvofiq boʻlishi va quyidagi holatlarda bojxona toʻlovlari toʻlanishi taʼminlanishini nazarda tutishi kerak: erkin omborda saqlanayotgan tovarlarning bojxona organining ruxsatisiz berib yuborilishi yoki yoʻqolishi; litsenziatning xohishiga koʻra yoxud litsenziya bekor qilingach yoki litsenziyaning amal qilishi tugatilgach erkin omborni tugatilishi; bojxona toʻlovlari toʻlanishi uchun litsenziat javobgar boʻladigan, bojxona haqidagi qonun hujjatlarida nazarda tutiladigan boshqa holatlar. 72. Agar erkin ombor sifatida ochiq maydoncha yoki binoning foydali hajmi (boshqa joy) haqida ariza berilsa, erkin omborni taʼsis etish paytida bojxona toʻlovlari toʻlanishini taʼminlash summasi maydonchadan kelib chiqib hisoblab chiqiladi va 1 m2.maydon uchun bazaviy hisoblash miqdorining 5 baravari miqdorida yoki 1 m3.bino hajmi uchun bazaviy hisoblash miqdorining 1 baravari miqdorida tegishli ravishda, biroq bazaviy hisoblash miqdorining 2000 baravaridan kam boʻlmagan miqdorda hisoblab chiqiladi. 73. Litsenziat, agar tovarlar yengib boʻlmas kuch taʼsiri oqibatida yoki saqlash va sotishning normal sharoitlarida tabiiy kamayish tufayli yoki qaytarib boʻlmaydigan tarzda yoʻqolgan taqdirdagina bojxona bojlari toʻlanishi uchun javob bermaydi. 74. Mazkur Nizom talablari buzilishida aybdor shaxslar qonunchilikka muvofiq javob beradilar. 1. Ushbu Nizom boj olinmaydigan savdo doʻkoni faoliyatini litsenziyalash tartibini belgilaydi. 2. Ushbu Nizomda quyidagi asosiy tushunchalardan foydalaniladi: boj olinmaydigan savdo doʻkoni — tovarlarni boj olinmaydigan savdo bojxona rejimi talablariga va shartlariga muvofiq bojxona nazorati ostida realizatsiya qilish uchun moʻljallangan savdo obyektidir. Boj olinmaydigan savdo doʻkonining hududi savdo zallarining, yordamchi binolarning va doʻkon omborining hududlarini oʻz ichiga oladi. Oʻzbekiston Respublikasining Davlat chegarasini kesib oʻtadigan jismoniy shaxslar uchun boj olinmaydigan savdo doʻkoni — bojxona hududiga kirib kelayotgan va bojxona hududidan tashqariga chiqib ketayotgan jismoniy shaxslarga bojxona hududiga olib kirilgan chet el tovarlarini yoki Oʻzbekiston tovarlarini Oʻzbekiston Respublikasining milliy valyutasida va (yoki) chet el valyutasida realizatsiya qilishga, shu jumladan joyning oʻzida isteʼmol qilish uchun chakana sotishga moʻljallangan; Oʻzbekiston Respublikasi Tashqi ishlar vazirligida akkreditatsiya qilingan chet ellik shaxslar uchun boj olinmaydigan savdo doʻkoni — chet davlatlarning Oʻzbekiston Respublikasi Tashqi ishlar vazirligida belgilangan tartibda akkreditatsiya qilingan diplomatik vakolatxonalari va konsullik muassasalariga, xalqaro tashkilotlarning vakolatxonalariga va ularga tenglashtirilgan vakolatxonalarga, ushbu tashkilotlarning chet ellik xodimlariga, shuningdek, ular bilan birga yashaydigan va Oʻzbekiston Respublikasi fuqarosi boʻlmagan oila aʼzolariga bojxona hududiga olib kirilgan chet el tovarlarini Oʻzbekiston Respublikasining milliy valyutasida va (yoki) chet el valyutasida realizatsiya qilishga moʻljallangan; litsenziya daʼvogari — litsenziyalovchi organga boj olinmaydigan savdo doʻkoni faoliyatini amalga oshirish uchun litsenziya berish toʻgʻrisidagi ariza bilan murojaat etgan yuridik shaxs — Oʻzbekiston Respublikasi rezidenti; litsenziya — litsenziyalovchi organ tomonidan berilgan, litsenziya talablari va shartlariga soʻzsiz rioya etgan holda boj olinmaydigan savdo doʻkoni faoliyatini amalga oshirish uchun ruxsatnoma (huquq); litsenziyalovchi organ — Oʻzbekiston Respublikasi Davlat bojxona qoʻmitasining markaziy apparati; litsenziat — boj olinmaydigan savdo doʻkoni faoliyatini amalga oshirishga litsenziyasi boʻlgan yuridik shaxs — Oʻzbekiston Respublikasi rezidenti. 3. Respublikaga jismoniy shaxslar tomonidan bojxona toʻlovlari solinmaydigan tovarlarni olib kirishning cheklangan normalari jismoniy shaxs tomonidan Oʻzbekiston Respublikasi tashqarisidan olib kiriladigan va uning tomonidan Oʻzbekiston Respublikasining bojxona hududiga kirishda boj olinmaydigan savdo doʻkonlaridan sotib olingan tovarlarning jamiga nisbatan qoʻllaniladi. 4. Oʻzbekiston Respublikasi Tashqi ishlar vazirligida akkreditatsiya qilingan xorijiy shaxslar uchun boj olinmaydigan savdo doʻkonlarida aksiz ostidagi tovarlarni xarid qilishning cheklangan normalari Oʻzbekiston Respublikasi Moliya vazirligi bilan kelishgan holda Davlat bojxona qoʻmitasi tomonidan belgilanadi. 5. Oʻzbekiston Respublikasining davlat chegarasini kesib oʻtadigan jismoniy shaxslar uchun boj olinmaydigan savdo doʻkoni xalqaro aloqa uchun ochilgan aeroportlarda, portlarda va jismoniy shaxslar tomonidan chegarani kesib oʻtishga moʻljallangan Oʻzbekiston Respublikasi davlat chegarasi orqali boshqa oʻtkazish punktlarida ochilishi va faoliyat koʻrsatishi mumkin. Oʻzbekiston Respublikasining davlat chegarasini kesib oʻtadigan jismoniy shaxslar uchun boj olinmaydigan savdo doʻkonini ochish Oʻzbekiston Respublikasining Davlat chegarasi orqali oʻtkazish punktlarida rejim belgilanishi tartibiga muvofiq va Oʻzbekiston Respublikasi Davlat xavfsizlik xizmati Chegara qoʻshinlari bilan kelishgan holda amalga oshiriladi. Bunda kelishish litsenziya daʼvogari tomonidan belgilangan tartibda Oʻzbekiston Respublikasi Davlat xavfsizlik xizmati Chegara qoʻshinlariga murojaati orqali amalga oshiriladi. Oʻzbekiston Respublikasi Tashqi ishlar vazirligida akkreditatsiya qilingan xorijiy shaxslar uchun boj olinmaydigan savdo doʻkonlari Toshkent shahrida va davlat bojxona xizmati organlari tomonidan belgilanadigan joylarda ochilishi hamda faoliyat koʻrsatishi mumkin. 6. Boj olinmaydigan savdo doʻkonida tovarlarni sotish boj olinmaydigan savdo bojxona rejimi shartlari va talablariga muvofiq bojxona nazorati ostida amalga oshiriladi. Boj olinmaydigan savdo doʻkoni faoliyat koʻrsatishini taʼminlash uchun foydalaniladigan tovarlar boj olinmaydigan savdo bojxona rejimiga joylashtirilmaydi. 7. Oʻzbekiston Respublikasi hududida sotilishi cheklangan tovarlar boj olinmaydigan savdo doʻkoni rejimida qonun hujjatlarida belgilangan tartibda sotilishi mumkin. Oʻzbekiston Respublikasi Davlat chegarasini kesib oʻtadigan jismoniy shaxslar uchun boj olinmaydigan savdo doʻkonlarida tovarlarni sotish faqat xaridorning shaxsini tasdiqlaydigan hujjat taqdim etilgandan keyin amalga oshiriladi. Bunda nazorat-kassa mashinalari davlat reyestriga kiritilgan fiskal xotirali nazorat-kassa mashinasining tovar sotilganligini tasdiqlaydigan chekida quyidagi maʼlumotlar boʻlishi kerak: kassa cheki raqami; reysning raqami va xaridorning samolyotdagi joyi raqami (havoda tashishda); xarid qilingan vaqt va sana; sotiladigan tovarning nomi, narxi va miqdori; sotuvchi tomonidan olingan milliy va (yoki) xorijiy valyuta summasi; kassa apparati raqami; boj olinmaydigan savdo doʻkonining nomi; boj olinmaydigan savdo doʻkoni egasi (keyingi oʻrinlarda litsenziat deb ataladi) — soliq toʻlovchining identifikatsiya raqami. Oʻzbekiston Respublikasi Tashqi ishlar vazirligida akkreditatsiya qilingan xorijiy jismoniy shaxslar uchun boj olinmaydigan savdo doʻkonida tovarlarni sotish faqat Oʻzbekiston Respublikasi Tashqi ishlar vazirligida belgilangan tartibda berilgan akkreditatsiya kartochkasi taqdim etilgandan keyin amalga oshiriladi. Bunda nazorat-kassa mashinalari davlat reyestriga kiritilgan fiskal xotirali nazorat-kassa mashinasining tovar sotilganligini tasdiqlaydigan chekida quyidagi maʼlumotlar boʻlishi kerak: kassa cheki raqami; litsenziat — yuridik shaxsning nomi, uning yuridik manzili; Oʻzbekiston Respublikasi Tashqi ishlar vazirligida berilgan akkreditatsiya kartochkasining toifasi, raqami, xodimning yoki uning oila aʼzosining familiyasi, ismi va otasining ismi, lavozimi, kartochka kim tomonidan berilganligi va uning amal qilish muddati; xarid qilingan vaqt va sana; tovarning nomi, miqdori, bittasining qiymati, umumiy qiymati; kassa apparati raqami; litsenziat — soliq toʻlovchining identifikatsiya raqami. 8. Xorijiy davlatlarning diplomatik vakolatxonalari va konsullik muassasalari, xalqaro tashkilotlarning vakolatxonalari va ularga tenglashtirilgan vakolatxonalar boj olinmaydigan savdo doʻkonlaridan ushbu Nizomga 1-ilovaga muvofiq shakl boʻyicha ikki nusxada tuziladigan buyurtmanomalar asosida Oʻzbekiston Respublikasi Tashqi ishlar vazirligida akkreditatsiya qilingan xorijiy shaxslar uchun tovarlarni sotib olishlari mumkin. Buyurtmanomaning bir nusxasi boj olinmaydigan savdo doʻkonida saqlanadi, ikkinchi nusxasi xaridorga qaytariladi. Buyurtmanomada quyidagi maʼlumotlar boʻlishi kerak: xorijiy davlatning diplomatik vakolatxonasi yoki konsullik muassasasining, xalqaro tashkilot vakolatxonasining va unga tenglashtirilgan vakolatxonaning nomi; xorijiy davlatning diplomatik vakolatxonasi yoki konsullik muassasasining, xalqaro tashkilot vakolatxonasining va unga tenglashtirilgan vakolatxonaning nomi; tovarning nomi, miqdori, bittasining qiymati, umumiy qiymati; buyurtmanoma tuzilgan sana; xorijiy davlatning diplomatik vakolatxonasi yoki konsullik muassasasi, xalqaro tashkilot vakolatxonasi va unga tenglashtirilgan vakolatxona boshligʻining familiyasi, ismi, otasining ismi, imzosi; tovarlarni sotib olish maqsadi. 9. Boj olinmaydigan savdo doʻkonida quyidagilarning sotilishiga ruxsat etilmaydi: Oʻzbekiston Respublikasining bojxona hududiga olib kelish va undan olib chiqish taqiqlangan tovarlar, shu jumladan olib chiqilishiga litsenziya talab etiladigan tovarlar, rangli va qora metallardan tayyorlangan yuqori darajada qayta ishlangan tayyor buyumlar bundan mustasno; chakana sotish uchun oʻralgan dori-darmon vositalari (shu jumladan provitaminlar, vitaminlar, gormonlar va antibiotiklar), agar ular vrachning retseptisiz (tayinlovusiz) sotilishi mumkin boʻlmasa; davlat asillik tamgʻasiga ega boʻlmagan qimmatbaho metallar va toshlardan yasalgan buyumlar; Oʻzbekiston Respublikasi hududida aylanishi va sotilishi taqiqlangan tovarlar; boshqa davlat organlarining nazoratidan oʻtishi kerak boʻlgan tovarlar, ushbu organlarning ruxsatnomasi mavjud boʻlmagan taqdirda; jismoniy shaxslarning shaxsiy foydalanish yoki isteʼmol qilishi uchun moʻljallanmagan tovarlar; vazni ogʻir tovarlar (20 kg.dan ortiq ogʻirlikda) va oʻlchami katta tovarlar (uzunligi, kengligi va balandligi oʻlchamlari jami 200 sm.dan ortiq boʻlganda). Oʻzbekiston Respublikasi Davlat chegarasini kesib oʻtmaydigan jismoniy shaxslarga va Oʻzbekiston Respublikasi Tashqi ishlar vazirligida akkreditatsiya qilinmagan xorijiy shaxslarga boj olinmaydigan savdo doʻkonlarida tovarlar sotishga (sotib olishga) ruxsat berilmaydi. 10. Litsenziya litsenziyalovchi organ tomonidan amal qilish muddati cheklanmagan holda, boj olinmaydigan savdo doʻkoni sifatida foydalanilishi moʻljallangan va mazkur Nizom talablariga muvofiq boʻlgan savdo zallari, yordamchi binolar va ombor (mulk huquqi bilan yoki boshqa ashyoviy huquq bilan) egaligida boʻlgan litsenziya daʼvogariga beriladi. 11. Boj olinmaydigan savdo doʻkoni faoliyatini amalga oshirishga litsenziya “Litsenziya” axborot tizimlari kompleksi orqali beriladi. 12. Litsenziya boʻyicha huquqlarni boshqa shaxslarga berish taqiqlanadi. 13. Boj olinmaydigan savdo doʻkoni hududi savdo zallari hududini, yordamchi binolar va doʻkon omborini oʻz ichiga oladi hamda bojxona nazorati zonasi hisoblanadi. 14. Boj olinmaydigan savdo doʻkonining savdo zali, yordamchi binosi va ombori: a) mazkur Nizomda nazarda tutilgan talablar hisobga olingan holda boj olinmaydigan savdo doʻkonining normal faoliyat koʻrsatishi uchun yetarli boʻlgan maydonga ega boʻlishi; b) bir-biriga bevosita yaqin joyga (bojxona nazorati zonasida) joylashtirilishi kerak; v) quyidagilar bilan: tovarlar faqat boj olinmaydigan savdo doʻkonining savdo zallarida sotilishini hamda ularga nisbatan bojxona nazorati oʻtkazish imkoniyatini taʼminlaydigan tarzda jihozlanishi; bojxona organlarining dasturiy taʼminoti bilan mos keladigan tovarlar hisobini yuritadigan avtomatlashtirilgan tizim; aloqa vositalari (shu jumladan telefon, maʼlumot uzatish tarmogʻi, Internet); savdo zallari hududini, yordamchi binolar va doʻkon omborini toʻliq nazorat qilish hamda bojxona organlariga videomaʼlumotlarni uzatish, shuningdek, ushbu maʼlumotlarni uch oy davomida saqlash imkoniga ega boʻlgan uzluksiz ishlovchi videokuzatuv tizimi hamda litsenziyalovchi organ tomonidan belgilangan joylarda oʻrnatilgan, kunu-tun ishlaydigan videokuzatuv vositalari bilan jihozlanishi kerak. 15. Agar boj olinmaydigan savdo doʻkonining savdo zallari, yordamchi binolari va ombori mazkur Nizomning 14-bandi talablariga rioya qilinganda bir-biridan yiroqda (500 m.dan ortiq) joylashgan boʻlsa, tovarlarni ombordan savdo zallari va yordamchi binolarga olib oʻtish Oʻzbekiston Respublikasi Bojxona kodeksida belgilangan holatlarda bojxona kuzatuvida amalga oshirilishi mumkin. Bojxona kuzatuvi uchun bojxona yigʻimlari belgilangan miqdorda undiriladi. Tovarlarning bir boj olinmaydigan savdo doʻkonidan boshqa boj olinmaydigan savdo doʻkoniga koʻchirilishi faqat tovarlarning bir bojxona omboridan boshqa bojxona omboriga koʻchirilishi uchun nazarda tutilgan tartibda davlat bojxona xizmati organining ruxsati bilan amalga oshiriladi. 16. Oʻzbekiston Respublikasi Davlat chegarasi orqali oʻtkazish punktlaridan tashqarida joylashgan boj olinmaydigan savdo doʻkonining ombori qonun hujjatlarida bojxona omborlari uchun nazarda tutilgan tartibga muvofiq jihozlanishi kerak. 17. Boj olinmaydigan savdo doʻkonining savdo zallari shunday joylashishi va jihozlanishi kerakki, ular tovarlarni but holatda saqlanishini taʼminlashi hamda quyidagilarni: Oʻzbekiston Respublikasi Davlat chegarasini kesib oʻtadigan jismoniy shaxslar uchun boj olinmaydigan savdo doʻkonidan sotib olingan tovarlar Oʻzbekiston Respublikasi bojxona hududida, shu jumladan ushbu hududda qolayotgan jismoniy shaxslarga berish yoʻli bilan qoldirilishini; tovarlarning bojxona nazoratidan tashqari tushishi va olib qoʻyilishini; tovarlarga begona shaxslarning yaqinlashishini istisno etadigan boʻlishi kerak. 18. Oʻzbekiston Respublikasi Davlat chegarasini kesib oʻtadigan jismoniy shaxslar uchun boj olinmaydigan savdo doʻkonining savdo zallari bojxona nazorati zonasida joylashtirilishi kerak (pasport nazorati chizigʻi tashqarisida bojxona nazorati chizigʻigacha alohida — Oʻzbekiston Respublikasi hududiga kirib keladigan jismoniy shaxslar uchun, shuningdek, pasport nazorati chizigʻi tashqarisida — Oʻzbekiston Respublikasi hududidan chiqib ketayotgan jismoniy shaxslar uchun). Koʻrsatib oʻtilgan boj olinmaydigan savdo doʻkonining savdo zallari Oʻzbekiston Respublikasi Davlat chegarasini kesib oʻtmaydigan jismoniy shaxslarning ushbu zallarga kirishini istisno etadigan tarzda joylashtirilishi kerak. Oʻzbekiston Respublikasi Tashqi ishlar vazirligida akkreditatsiya qilingan xorijiy shaxslar uchun boj olinmaydigan savdo doʻkonining savdo zallari boj olinmaydigan savdo doʻkoni joylashgan bojxona organi faoliyati zonasida boʻlishi kerak. 19. Boj olinmaydigan savdo doʻkonining savdo zali binosi, yordamchi binosi va ombori Oʻzbekiston Respublikasi qonun hujjatlarida belgilangan texnik, sanitariya, yongʻinga qarshi talablarga va boshqa talablarga javob berishi kerak. 20. Litsenziat quyidagilarga majbur: bojxona qonun hujjatlariga rioya qilish; mazkur Nizomda belgilangan talablar va shartlarga rioya etilishini taʼminlash; boj olinmaydigan savdo doʻkoniga sotish uchun tushuvchi tovarlardan boshqa maqsadlarda foydalanish imkoniyatini istisno etish; boj olinmaydigan savdo rejimiga joylashtirilgan tovarlarni faqat yordamchi binolarda va boj olinmaydigan savdo doʻkoni omborlarida saqlash; boj olinmaydigan savdo doʻkoniga tushuvchi va boj olinmaydigan savdo doʻkonidan olib chiqiladigan tovarlar hisobini yuritish, shu jumladan avtomatlashtirilgan hisobini yuritish va ushbu tovarlar toʻgʻrisida litsenziyalovchi organ tomonidan belgilangan tartibda bojxona organlariga hisobot taqdim etish; bojxona organining talabi boʻyicha boj olinmaydigan savdo doʻkonidagi tovarlarni bojxona organining mansabdor shaxsi ishtirokida xatlovdan oʻtkazish; bojxona nazoratini amalga oshirishda bojxona organlari xodimlariga yordam berish; sanitariya qoidalariga, omborga joylashtirish normalariga, tovarlarning yonma-yon qoʻyilishi qoidalariga va saqlash rejimiga, davlat standartlarining majburiy talablariga rioya qilish, mazkur Nizomda belgilangan talablarni hisobga olgan holda Oʻzbekiston Respublikasining savdo sohasidagi munosabatlarni tartibga soluvchi qonun hujjatlarida belgilangan boshqa talablar va shartlarni bajarish; naqd xorijiy (milliy) valyuta va xorijiy (milliy) valyutadagi bank plastik va kredit kartochkalari yoki xorijiy (milliy) valyutadagi bank oʻtkazmalari toʻlov hujjatlari bilan ishlashga muvofiq kassa operatsiyalari yuritishning amaldagi tartibi talablariga, shuningdek, Oʻzbekiston Respublikasi qonun hujjatlarida belgilangan valyuta operatsiyalarini amalga oshirishning boshqa qoidalariga rioya qilish; faoliyatning tegishli turiga roʻyxatdan oʻtkazish yoki ruxsat berish hujjatlariga ega boʻlish, basharti ularni olish majburiyligi Oʻzbekiston Respublikasi qonun hujjatlarida, joylardagi davlat hokimiyati organlarining normativ huquqiy hujjatlarida nazarda tutilgan boʻlsa; boj olinmaydigan savdo doʻkoni omborida tovarlarni maxsus markalash va boj olinmaydigan savdo doʻkonining savdo zallarida tovarlarni faqat ular tegishli tarzda markalangan taqdirda sotish; mazkur Nizomning 21-bandida belgilangan holatlarda bojxona toʻlovlarini toʻlash; boj olinmaydigan savdo doʻkoni yopilgan taqdirda bu haqda litsenziyalovchi organni xabardor qilish; taʼsis hujjatlariga oʻzgartirish va qoʻshimchalar kiritilganligi, shu jumladan, qayta tashkil etilganligi, nomi yoki joylashgan joyi (pochta manzili) oʻzgarganligi toʻgʻrisida litsenziyalovchi organni oʻz vaqtida xabardor qilish; boj olinmaydigan savdo doʻkoniga kirish uchun ruxsat berilgan hamda belgilangan tartibda tibbiy koʻrikdan oʻtgan (oziq-ovqat mahsulotlari bilan ishlovchi xodimlar uchun) xodimlarning (F.I.O. va lavozimini koʻrsatgan holda) roʻyxati mavjudligini taʼminlash; boj olinmaydigan savdo doʻkoni tugatilgan taqdirda, unda turgan tovarlarning saqlanishini taʼminlash, ularni boshqa bojxona omboriga oʻtkazilishi yoxud Oʻzbekiston Respublikasi Bojxona kodeksida belgilangan muddatda boshqa bojxona rejimiga joylashtirilishi boʻyicha choralar koʻrish; Oʻzbekiston Respublikasi bojxona organlarining qonuniy talablarini bajarish, shu jumladan bojxona organlari mansabdor shaxslarining doʻkonining savdo zali binosi, yordamchi binosi va (yoki) omborida saqlanayotgan tovarlar turgan joyga kirishini taʼminlash. 21. Litsenziat: boj olinmaydigan savdo bojxona rejimi ostida joylashtirilgan tovarlar yoʻqolgan taqdirda yoxud ulardan boj olinmaydigan savdo doʻkonida Oʻzbekiston Respublikasi bojxona hududiga kirib kelayotgan va Oʻzbekiston Respublikasi bojxona hududidan chiqib ketayotgan jismoniy shaxslarga, shuningdek, Oʻzbekiston Respublikasi Tashqi ishlar vazirligida akkreditatsiya qilinmagan xorijiy shaxslarga chakana sotishdan boshqa maqsadlarda foydalanilganda, bunday tovarlarga nisbatan qonun hujjatlarida belgilangan talab va shartlarga muvofiq bojxona toʻlovlar toʻlanishi; boj olinmaydigan savdo bojxona rejimi ostida joylashtirilmagan tovarlar sotilishi; boj olinmaydigan savdo doʻkonida yongʻin xavfsizligini taʼminlash hamda sanitariya meʼyorlari va talablariga rioya etilishi uchun belgilangan tartibda javob beradi. 22. Litsenziat, agar tovarlar yengib boʻlmas kuch taʼsiri oqibatida yoki saqlash va sotishning normal sharoitlarida tabiiy kamayish tufayli yoʻqolgan yoki qaytarib boʻlmaydigan tarzda yoʻqolgan taqdirdagina bojxona toʻlovlarining toʻlanishi uchun javob bermaydi. 23. Bojxona nazorati va bojxona rasmiylashtiruvini amalga oshirish uchun, zarurat boʻlganda, litsenziat tomonidan bojxona organining mansabdor shaxslariga boj olinmaydigan savdo doʻkoni omborida jihozlangan bino va aloqa vositalari beriladi. 24. Litsenziya olish uchun litsenziya daʼvogari litsenziyalovchi organga quyidagi hujjatlarni taqdim etadi: yuridik shaxsning nomi va tashkiliy-huquqiy shakli, uning joylashgan joyi (pochta manzili), bank muassasasining nomi va bankdagi hisob raqami koʻrsatilgan, litsenziya berish toʻgʻrisidagi ariza. Litsenziya berish toʻgʻrisidagi arizada litsenziya daʼvogarining elektron manzili koʻrsatilishi mumkin; litsenziya daʼvogarining egaligida boʻlgan va boj olinmaydigan savdo doʻkoni sifatida foydalanish uchun moʻljallangan savdo zallari, yordamchi binolari va omborlari, ular joylashgan joy, ularning jihozlanishi, videokuzatuv tizimi, asbob-uskunalar va moddiy-texnika bilan taʼminlanganligi toʻgʻrisidagi maʼlumotlar; boj olinmaydigan savdo doʻkonining savdo zallari, yordamchi binolari hamda omborlarining tarhi va chizmasi; boj olinmaydigan savdo doʻkonida sotilishi moʻljallanayotgan tovarlar roʻyxati; Oʻzbekiston Respublikasi Bojxona kodeksiga muvofiq bojxona toʻlovlari toʻlanishi taʼminlanganligini tasdiqlovchi hujjat. Litsenziya daʼvogaridan ushbu Nizomda nazarda tutilmagan hujjatlarni taqdim etishni talab qilishga yoʻl qoʻyilmaydi. Litsenziyalovchi organ litsenziya berish uchun boshqa vakolatli organlarda mavjud boʻlgan zarur hujjatlar va axborotlarni belgilangan tartibda oʻzaro axborot hamkorligi yoʻli bilan, shu jumladan elektron tarzda mustaqil ravishda oladi, ushbu bandda nazarda tutilgan hujjatlar va axborotlar bundan mustasno. 25. Hujjatlar litsenziya daʼvogari tomonidan litsenziyalovchi organga bevosita, pochta aloqasi vositalari orqali yoki elektron shaklda, ular olinganligi haqida xabardor qilingan holda taqdim etiladi. Elektron shaklda taqdim etilgan hujjatlar litsenziya daʼvogarining elektron raqamli imzosi bilan tasdiqlanadi. Litsenziya berish toʻgʻrisidagi arizada litsenziya daʼvogarining elektron manzili koʻrsatilganligi uning arizasi boʻyicha qabul qilingan qaror haqida axborot tizimi orqali elektron shaklda xabarnoma olishga boʻlgan roziligi hisoblanadi. 26. Hujjatlar litsenziyalovchi organining javobgar shaxsi tomonidan roʻyxat boʻyicha qabul qilinadi, roʻyxatning nusxasi mazkur organ tomonidan hujjatlar qabul qilib olingan sana koʻrsatilgan holda litsenziya daʼvogariga yuboriladi (topshiriladi). 27. Notoʻgʻri yoki buzib koʻrsatilgan maʼlumotlarni taqdim etganligi uchun litsenziya daʼvogari qonunga muvofiq javob beradi. 28. Litsenziya berish mazkur Nizomning 2-ilovasidagi sxema boʻyicha amalga oshiriladi. 29. Litsenziya berish toʻgʻrisidagi ariza koʻrib chiqilganligi uchun yigʻim undirilmaydi. 30. Litsenziya berish yoki litsenziya berishni rad etish toʻgʻrisidagi qaror litsenziya daʼvogarining arizasi barcha zarur hujjatlar bilan birgalikda olingan kundan boshlab oʻttiz kundan ortiq boʻlmagan muddatda qabul qilinadi. 31. Litsenziya berish toʻgʻrisidagi hujjatlarni koʻrib chiqish, ular boʻyicha xulosalar tayyorlash uchun litsenziyalovchi organning hududiy bojxona boshqarmalarida ekspert komissiyalari tashkil etiladi. Ekspert komissiyasining tarkibi va uning toʻgʻrisidagi nizom litsenziyalovchi organ tomonidan tasdiqlanadi. 32. Litsenziya daʼvogarining arizasi barcha zarur hujjatlar bilan birgalikda, ular qabul qilingan kunda, koʻrib chiqish uchun boj olinmaydigan savdo doʻkoni tashkil etilayotgan hududdagi ekspert komissiyasiga yuboriladi. Ekspert komissiyasi yigirma kundan ortiq boʻlmagan muddatda taqdim etilgan hujjatlarni, litsenziyalash talablari va shartlariga rioya etilishini oʻrganish uchun bevosita boj olinmaydigan savdo doʻkonini tashkil etish joyiga borgan holda koʻrib chiqadi va ular boʻyicha litsenziya daʼvogarini litsenziyalash talablari va shartlariga muvofiqligi toʻgʻrisida ekspert xulosasini tayyorlaydi. 33. Litsenziyalovchi organ besh kun muddatda ekspert komissiyasi xulosasi asosida litsenziya berish yoki litsenziya berishni rad etish toʻgʻrisida qaror qabul qiladi. Litsenziyalovchi organ litsenziya daʼvogarini qabul qilingan qaror toʻgʻrisida mazkur organ tegishli qarorni qabul qilganidan keyin uch kun ichida xabardor qilishi shart. Litsenziya berish toʻgʻrisida qaror qabul qilingani haqidagi xabarnoma litsenziya daʼvogariga yozma shaklda, shu jumladan axborot tizimi orqali elektron shaklda, bank hisob varagʻi rekvizitlari va litsenziya berish uchun davlat bojini toʻlash muddati koʻrsatilgan holda yuboriladi (topshiriladi). 34. Litsenziya berish “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 17-moddasida nazarda tutilgan asoslar boʻyicha rad etilishi mumkin. Boshqa asoslar boʻyicha, shu jumladan litsenziya berishning maqsadga muvofiq emasligi sababi bilan litsenziya berishning rad etilishiga yoʻl qoʻyilmaydi. 35. Litsenziya berishni rad etish haqidagi xabarnoma litsenziya daʼvogariga yozma shaklda, shu jumladan axborot tizimi orqali elektron shaklda, rad etishning sabablari va litsenziya daʼvogari koʻrsatilgan sabablarni bartaraf qilib, hujjatlarni koʻrib chiqish uchun takror taqdim etishi mumkin boʻlgan muddat koʻrsatilgan holda yuboriladi (topshiriladi). Litsenziya berishni rad etish haqidagi xabarnomada koʻrsatilgan muddat kamchiliklarni bartaraf etish uchun zarur boʻlgan vaqtga mutanosib boʻlishi kerak. 36. Hujjatlarni takroran koʻrib chiqish litsenziya daʼvogarining arizasi barcha zarur hujjatlar bilan birga olingan kundan eʼtiboran oʻn kundan koʻp boʻlmagan muddatda litsenziyalovchi organ tomonidan amalga oshiriladi. Bunda takroran taqdim etilgan hujjatlar ekspert komissiyasining koʻrib chiqishi uchun ular qabul qilgan kunda yuboriladi. Ekspert komissiyasi takroran taqdim etilgan hujjatlarni olti kundan ortiq boʻlmagan muddatda koʻrib chiqadi va ular boʻyicha litsenziya daʼvogarining litsenziyalash talablari va shartlariga muvofiqligi toʻgʻrisida ekspert xulosasini tayyorlaydi. Litsenziyalovchi organ toʻrt kun muddatda, ekspert komissiyasining xulosasi asosida litsenziya berish yoki litsenziya berishni rad etish toʻgʻrisida qaror qabul qiladi. 37. Litsenziya daʼvogarlarining arizalarini takroran koʻrib chiqqanlik uchun yigʻim undirilmaydi. Litsenziya daʼvogarining arizasini takroran koʻrib chiqishda litsenziya berishni rad etish haqidagi xabarnomada ilgari koʻrsatilmagan yangi asoslar boʻyicha litsenziya berishni rad etishga yoʻl qoʻyilmaydi. Litsenziya berishni rad etish haqidagi xabarnomada koʻrsatilgan muddat oʻtgandan keyin berilgan ariza yangidan berilgan deb hisoblanadi. 38. Litsenziya litsenziya talabgori tomonidan litsenziya berilishi uchun davlat boji toʻlanganini tasdiqlovchi hujjat taqdim etilgandan keyin uch kun muddatda rasmiylashtiriladi. 39. Litsenziya elektron hujjat shaklida rasmiylashtiriladi, litsenziyalovchi organ rahbarining, u boʻlmaganda oʻrinbosarining elektron raqamli imzosi bilan imzolanadi va “Litsenziya” axborot tizimlari kompleksi orqali litsenziatga yuboriladi. Litsenziya daʼvogari “Litsenziya” axborot tizimlari kompleksidan foydalanishi uchun identifikatsiyalashning yagona tizimi (OneID)da roʻyxatdan oʻtadi. 40. Litsenziyada quyidagilar boʻlishi kerak: litsenziatning nomi, uning tashkiliy-huquqiy shakli va joylashgan joyi; bojxona toʻlovlari miqdorlari va ularni toʻlashni taʼminlash shakli toʻgʻrisidagi maʼlumotlar; boj olinmaydigan savdo doʻkonining savdo zallari, yordamchi binolari va ombori joylashgan joy. 41. Agar litsenziat unga litsenziya berish toʻgʻrisidagi qaror qabul qilingani haqidagi xabarnoma yuborilgan (topshirilgan) paytdan eʼtiboran uch oy ichida litsenziyalovchi organga litsenziya berganlik uchun davlat boji toʻlanganligini tasdiqlovchi hujjatni taqdim etmagan boʻlsa, litsenziyalovchi organ mazkur litsenziyani bekor qilish toʻgʻrisida qaror chiqarishga haqli. 42. Boj olinmaydigan savdo doʻkoni faoliyatini amalga oshirish uchun litsenziatning litsenziya olishi va undan foydalanishi borasidagi litsenziyalovchi organ bilan litsenziya daʼvogari oʻrtasidagi munosabatlarni tartibga soladigan litsenziya shartnomasi tuziladi. Litsenziya shartnomasi litsenziyalovchi organ va litsenziatning oʻzaro huquqlari va majburiyatlarini belgilovchi hujjat hisoblanadi. Litsenziya shartnomasi “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 19-moddasida koʻrsatilgan maʼlumotlarni oʻz ichiga olgan boʻlishi lozim. 43. Litsenziat oʻzgartirilgan, uning nomi yoki joylashgan joyi (pochta manzili) oʻzgargan taqdirda, litsenziat yoki uning huquqiy vorisi qayta roʻyxatdan oʻtganidan keyin bir oy muddatda litsenziyalovchi organga, koʻrsatib oʻtilgan maʼlumotlarni tasdiqlovchi tegishli hujjatlarni ilova qilgan holda, litsenziyani qayta rasmiylashtirish toʻgʻrisida ariza berishi shart. 44. Litsenziya qayta rasmiylashtirilgunga qadar litsenziat unda koʻrsatilgan faoliyatni ilgari berilgan litsenziya asosida amalga oshiradi. 45. Litsenziyani qayta rasmiylashtirish litsenziyalovchi organ litsenziyani qayta rasmiylashtirish toʻgʻrisidagi, tegishli hujjatlar ilova qilingan holdagi arizani olgan kundan eʼtiboran besh kun ichida amalga oshiriladi. Litsenziyaning qayta rasmiylashtirilishi uchun yigʻim undirilmaydi. 46. Litsenziat tomonidan litsenziya talablari va shartlariga rioya etilishi qonun hujjatlarida belgilangan tartibda litsenziyalovchi organ tomonidan hududiy bojxona boshqarmalarini jalb qilgan holda nazorat qilinadi. 47. Litsenziya talablari va shartlariga rioya etilishi yuzasidan nazoratni amalga oshirishda litsenziyalovchi organ oʻz vakolatlari doirasida quyidagi huquqlarga ega: litsenziat tomonidan litsenziya talablari va shartlariga rioya etilishini qonun hujjatlarida belgilangan tartibda tekshirish; litsenziya talablari va shartlariga rioya etilishini tekshirish chogʻida paydo boʻladigan masalalar yuzasidan litsenziatdan zarur maʼlumotlarni soʻrash va olish; tekshirishlar natijalari asosida, litsenziat tomonidan litsenziya talablari va shartlarining aniq buzilishlarini koʻrsatgan holda dalolatnomalar (maʼlumotnomalar) tuzish; litsenziatga aniqlangan buzilishlarni bartaraf etish majburiyatini yuklovchi qarorlar chiqarish, bunday buzilishlarni bartaraf etish muddatlarini belgilash; litsenziyaning amal qilishini toʻxtatib turish, tugatish yoki litsenziyani bekor qilish toʻgʻrisida qonun hujjatlarida belgilangan tartibda qaror chiqarish yoxud sudga murojaat qilish. 48. Litsenziya talablari va shartlariga rioya etilishini tekshirish chogʻida litsenziyalovchi organning tekshiruvchi xodimlari tomonidan ikki nusxada dalolatnoma tuziladi, uning bir nusxasi litsenziatga beriladi, ikkinchi nusxasi litsenziyalovchi organda qoladi. 49. Davlat yongʻin nazorati organlari tomonidan belgilangan tartibda davlat yongʻin nazorati olib borilganda, boj olinmaydigan savdo doʻkonining savdo zallari, yordamchi binolari va omborlarida yongʻin xavfsizligi talablari buzilganligi holatlari aniqlanganda, aniqlangan holatlar boʻyicha litsenziyalovchi organga xabar beriladi. 50. Davlat sanitariya nazorati organlari tomonidan belgilangan tartibda davlat sanitariya nazorati olib borilganda, boj olinmaydigan savdo doʻkonining savdo zallari, yordamchi binolari va omborlarini ariza berilgan tovarlarni, shu jumladan oziq-ovqat tovarlarini saqlash shart-sharoitlarining nomuvofiqligi holati aniqlanganda, aniqlangan kmchiliklar toʻgʻrisida litsenziyalovchi organga xabar beriladi. 51. Litsenziyaning amal qilishini toʻxtatib turish, tugatish va litsenziyani bekor qilish “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 22 — 24-moddalarida nazarda tutilgan holatlarda va tartibda amalga oshiriladi. 52. Litsenziya amal qilish muddatining toʻxtatib turilishi yoki boj olinmaydigan savdo doʻkonining tugatilishi toʻgʻrisida qaror qabul qilingan sanadan boshlab, boj olinmaydigan savdo doʻkoniga tovarlarning yangi turkumlarini joylashtirishga yoʻl qoʻyilmaydi. 53. Boj olinmaydigan savdo doʻkonini tugatish toʻgʻrisida qaror qabul qilingan sanadan boshlab boj olinmaydigan savdo bojxona rejimi ostida joylashtirilgan va bunday omborda saqlanayotgan tovarlarga vaqtincha saqlash bojxona rejimida saqlanayotgan tovarlar sifatida qaraladi. Tugatilayotgan boj olinmaydigan savdo doʻkonida tovarlarning vaqtincha saqlash rejimida boʻlishining umumiy muddati doʻkon tugatilgan sanadan boshlab oltmish kundan ortiq boʻlishi mumkin emas. 54. Litsenziat litsenziyalovchi organning litsenziyaning amal qilishi tugatilishi yoki uning bekor qilinishi toʻgʻrisidagi qarorini olgan sanadan boshlab uch kun muddatda litsenziyalovchi organga litsenziyaning bekor qilinishi yoki amal qilishining toʻxtatilishi kunida tugatilayotgan boj olinmaydigan savdo doʻkonida saqlanayotgan tovarlar toʻgʻrisida toʻliq hisobot taqdim etadi. 55. Litsenziyalovchi organ litsenziyaning amal qilishini tugatish yoki uni bekor qilish toʻgʻrisida qaror qabul qilingan sanadan boshlab yetti kun muddatdan kechikmay, tugatilayotgan boj olinmaydigan savdo doʻkonida saqlanayotgan tovarlarni xatlovdan oʻtkazadi. 56. Boj olinmaydigan savdo doʻkoni tugatilgan taqdirda, unda saqlanayotgan tovarlar boshqa bojxona omboriga yoki boj olinmaydigan boshqa savdo doʻkoniga olib oʻtilishi yoki tovarni boj olinmaydigan savdo doʻkoniga joylashtirgan shaxs yoxud uning vakolatli shaxsi tomonidan: litsenziya bekor qilinganda — tovarlar boj olinmaydigan savdo doʻkoniga joylashtirilgan sanadan boshlab; boshqa holatlarda — tugatish toʻgʻrisida qaror qabul qilingan sanadan boshlab boshqa bojxona rejimiga joylashtirilishi kerak. 57. Litsenziyaning amal qilishi tugatilishi munosabati bilan boj olinmaydigan savdo doʻkoni tugatilgan taqdirda litsenziatdan tugatish sanasidan eʼtiboran bojxona organlari tomonidan taʼsis etilgan bojxona omborlari uchun belgilangan, tovarlar saqlanganligi uchun bojxona yigʻimlari undiriladi. Litsenziya bekor qilinganligi munosabati bilan boj olinmaydigan savdo doʻkoni tugatilgan taqdirda litsenziat tomonidan olib kirilgan, shu jumladan chiqarib yuborilgan tovarlar turgan butun davrga bojxona organlari tomonidan taʼsis etilgan bojxona omborlari uchun belgilangan, tovarlar saqlanganligi uchun bojxona yigʻimlarini toʻlashi shart. 58. Litsenziyalovchi organning litsenziyaning amal qilishini toʻxtatib turish, tugatish va litsenziyani bekor qilish toʻgʻrisidagi qarori yuzasidan sudga shikoyat qilish mumkin. Sud litsenziyaning amal qilishini toʻxtatib turish, tugatish va litsenziyani bekor qilishni asossiz deb topgan taqdirda, litsenziyalovchi organ litsenziat oldida unga yetkazilgan zarar miqdorida javob beradi. 59. Litsenziyalovchi organ berilgan litsenziatlar reyestrini elektron shaklda “Litsenziya” axborot tizimlari kompleksi orqali yuritadi. 60. Litsenziyalar reyestrida quyidagilar koʻrsatiladi: yuridik shaxs — litsenziatning nomi, tashkiliy-huquqiy shakli, pochta manzili, rahbarining F.I.O., telefon (faks); litsenziyaning berilgan sanasi va tartib raqami; litsenziyani qayta rasmiylashtirish, uning amal qilishini toʻxtatib turish hamda tiklashning asoslari va sanasi; litsenziyaning amal qilishini tugatish asoslari va sanasi; litsenziyani bekor qilishning asoslari va sanasi. 61. Litsenziyalovchi organ har yarim yilda kamida bir marta bojxona organlarining rasmiy nashrlarida litsenziyalar reyestri va reyestrga kiritilayotgan oʻzgartirishlar eʼlon qilinishini taʼminlaydi. 62. Litsenziyalar reyestridagi mavjud maʼlumotlar tanishib chiqish uchun ochiq boʻlib, litsenziyalovchi organning veb-saytiga va “Litsenziya” axborot tizimlari kompleksi joylashtiriladi. 63. Litsenziya berilganligi uchun bazaviy hisoblash miqdorining besh baravari miqdorida davlat boji undiriladi va u Oʻzbekiston Respublikasi Davlat budjetiga oʻtkaziladi. 64. Mazkur Nizom talablari buzilishida aybdor boʻlgan shaxslar qonunchilikka muvofiq javob beradilar. 1. Vazirlar Mahkamasining “Bojxona ombori, erkin ombor va boj olinmaydigan savdo doʻkoni faoliyatini litsenziyalash toʻgʻrisidagi nizomlarni tasdiqlash haqida” 2003-yil 20-noyabrdagi 523-son qarori (Oʻzbekiston Respublikasi QT, 2003-y., 11-son, 124-modda). 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Tadbirkorlik faoliyati yuritish uchun ruxsatnoma turlarini qisqartirish va ularni berish tartib-qoidalarini soddalashtirish toʻgʻrisida” 2005-yil 21-sentabrdagi PQ-186-son qarori)” 2006-yil 22-maydagi 92-son qaroriga (Oʻzbekiston Respublikasi QT, 2006-y., 5-son, 34-modda) ilovaning 37-bandi. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida (“Tadbirkorlik subyektlarini huquqiy himoya qilish tizimi takomillashtirilganligi hamda ularning moliyaviy javobgarligi erkinlashtirilganligi munosabati bilan Oʻzbekiston Respublikasining ayrim qonun hujjatlariga oʻzgartirish va qoʻshimchalar kiritish toʻgʻrisida” Oʻzbekiston Respublikasining 2006-yil 10-oktabrdagi OʻRQ-59-son Qonuni)” 2006-yil 10-noyabrdagi 235-son qaroriga (Oʻzbekiston Respublikasi QT, 2006-y., 11-son, 86-modda) 1-ilovaning 54-bandi. 4. Vazirlar Mahkamasining “Boj olinmaydigan savdo doʻkoni faoliyatini litsenziyalash toʻgʻrisidagi nizomga oʻzgartirish va qoʻshimchalar kiritish haqida” 2010-yil 19-noyabrdagi 253-son qarori (Oʻzbekiston Respublikasi QT, 2010-y., 11-son, 60-modda). 5. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasining “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonuniga oʻzgartish va qoʻshimchalar kiritish haqida” 2011-yil 7-sentabrdagi OʻRQ-292-son Qonuni)” 2012-yil 1-fevraldagi 26-son qaroriga (Oʻzbekiston Respublikasi QT, 2012-y., 2-son, 5-modda) ilovaning 21-bandi. 6. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Statistik, soliq va moliyaviy hisobotlarni, litsenziyalanadigan faoliyat turlarini va ruxsat berish tartib-taomillarini tubdan qisqartirish chora-tadbirlari toʻgʻrisida” 2012-yil 16-iyuldagi PF-4453-son Farmoni)” 2012-yil 1-noyabrdagi 313-son qaroriga (Oʻzbekiston Respublikasi QT, 2012-y., 11-son, 79-modda) 1-ilovaning 51-bandi. 7. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Tadbirkorlik faoliyatini amalga oshirish va davlat xizmatlarini koʻrsatish bilan bogʻliq tartibotlarni yanada takomillashtirish chora-tadbirlari toʻgʻrisida” 2014-yil 15-apreldagi PQ-2164-son qarori)” 2014-yil 17-iyuldagi 196-son qaroriga (Oʻzbekiston Respublikasi QT, 2014-y., 7-son, 73-modda) 1-ilovaning 19-bandi. 8. Vazirlar Mahkamasining “Tadbirkorlik subyektlariga davlat xizmatlari koʻrsatish tartibini yanada takomillashtirish chora-tadbirlari toʻgʻrisida” 2014-yil 31-dekabrdagi 377-son qaroriga (Oʻzbekiston Respublikasi QHT, 2014-y., 1-son, 9-modda) ilovaning 18-bandi. 9. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasining “Oʻzbekiston Respublikasining Bojxona kodeksini tasdiqlash toʻgʻrisida” 2016-yil 20-yanvardagi OʻRQ-400-son hamda “Oʻzbekiston Respublikasining Bojxona kodeksi qabul qilinishi munosabati bilan Oʻzbekiston Respublikasining ayrim qonun hujjatlariga oʻzgartishlar kiritish, shuningdek baʼzilarini oʻz kuchini yoʻqotgan deb topish toʻgʻrisida” 2016-yil 20-yanvardagi OʻRQ-401-son qonunlari)” 2016-yil 20-iyundagi 211-son qaroriga (Oʻzbekiston Respublikasi QT, 2016-y., 6-son, 59-modda) 1-ilovaning 10-bandi. 10. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish, shuningdek, baʼzi qarorlarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Jismoniy shaxslar tomonidan bojxona chegarasi orqali tovarlar olib oʻtilishini yanada tartibga solish chora-tadbirlari toʻgʻrisida” 2018-yil 6-fevraldagi PQ-3512-son qarori)” 2018-yil 26-martdagi 235-son qaroriga (Oʻzbekiston Respublikasi QT, 2018-y., 3-son, 65-modda) 1-ilovaning 1-bandi. 11. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish hamda baʼzilarini oʻz kuchini yoʻqotgan deb hisoblash haqida (Oʻzbekiston Respublikasi Prezidentining “Oʻzbekiston Respublikasi Davlat bojxona xizmati organlari faoliyatini tubdan takomillashtirish chora-tadbirlari toʻgʻrisida” 2018-yil 12-apreldagi PF-5414-son Farmoni, Oʻzbekiston Respublikasi Prezidentining “Oʻzbekiston Respublikasi Davlat bojxona xizmati organlarining faoliyatini tashkil etish toʻgʻrisida” 2018-yil 12-apreldagi PQ-3665-son qarori)” 2018-yil 18-iyuldagi 553-son qaroriga (Oʻzbekiston Respublikasi QT, 2018-y., 7-son, 185-modda) 1-ilovaning 2-bandi.